Тожик адвокатлари судга берилди\nТожикистонлик адвокатлар Шуҳрат Қудратов ва Абдураҳмон Шарифов.\nТожикистонда уюшган жиноятчиликка қарши кураш бошқармаси масъули икки нафар тожикистонлик адвокатни судга берди.\nТожикистон Ички ишлар вазирлигининг уюшган жиноятчиликка қарши кураш бошқармаси бошлиғи Валихон Муллоев адвокатлар Шуҳрат Қудратов ва Абдураҳмон Шарифовни судга берди.\nГап шундаки, 17 август куни Душанбе шаҳар Фирдавсий туман судида Тожикистон Ички ишлар вазири ўринбосари Анвар Тоғаймуродовнинг “Азия плюс” рўзномасига нисбатан шикоят аризаси юзасидан маҳкама бошланган эди.\n“Азия плюс” рўзномаси адвокатлари Шуҳрат Қудратов ва Абдураҳмон Шарифов маҳкама бошланишига бир неча дақиқа қолганида Анвар Тоғаймуродовнинг ишончлик вакили, уюшган жиноятчиликка қарши кураш бошқармаси бошлиғи Валихон Муллоев уларни “ўлдириш билан таҳдид қилгани” ни маълум қилди.\n- Валихон Муллоев бизга ”Ҳуқуқ идоралари душмани бўлган сенларнинг пешонангдан отаман, ҳар қандай йўл билан сенларни жисмонан йўқ қиламан”, дея таҳдид қилди. Бу гапни суд залида ўтирган ҳамма гувоҳлар эшитди, - деди 18 август куни бу ҳақида баёнот тарқатган Шуҳрат Қудратов.\nАдвокат Қудратов ўзларига таҳдид қилган ҳукумат мулозимини судга берганини қўшимча қилди.\n19 август куни эса адвокатлар баёнотига раддия берган Ички ишлар вазирлиги масъули Валихон Муллоев, бу ўзига нисбатан тухмат ва вазирлик обрўсини тўкишга уриниш эканини таъкидлади.\n- Бу кўп қуруқ тухмат. Менинг Қудратов ва унинг шеригига ҳеч қандай хусуматим йўқ. Қолаверса, суд бошланишидан олдин мен Қудратов билан умуман юзма - юз келганим ҳам йўқ. Лекин нега бундай найранглар қўллаётгани менга қоронғу, - деди Тожикистон Ички ишлар вазирлиги расмийси Муллоев.\nШунингдек, тожик зобити Муллоев маҳкама жараёнлари ва бошқа шунга ўхшаш йиғинларга қуролсиз боришини қўшимча қилди. Муллоевнинг гапига ишонадиган бўлсак, вазирлик ходимларига махсус амалиётлар чоғидагина қуролдан фойдаланишга рухсат берилади.\nМуллоев жанобларидаги маълумотларга кўра, Шуҳрат Қудратов ва Абдураҳмон Шарифов Ички ишлар вазирлигининг собиқ ходимларидир.\n- Улар қандайдир сабаблар билан ишдан ҳайдалган эди. Бугун бу иккиси вазирлик ва раҳбариятга хусумат ортидан шундай тухматлар қилаётган бўлиши мумкин. Бошқа томондан адвокатлар шу йўл билан журналистлар олдида ўз обрўсини кўтаришга уринаётган бўлиши ҳам мумкин, - дея тахмин қилади тожик зобити Муллоев.\nАснода Тожикистон Ички ишлар вазирлиги штаб бошлиғи Тоҳир Норматов эса “уюшган жиноятчиликка қарши кураш бошқармаси бошлиғининг таҳдид қилганига оид маълумотлар ўрганилаётгани” ни билдирди.\nТожик мулозимига кўра, келгуси беш кун давомида воқеа гувоҳларининг ҳаммаси сўроқ қилинади.\n“Бордию бу маълумотлар ўз тасдиғини топса, ходимимизга тегишли чоралар кўрилади”, дея маълум қилди генерал Норматов.\nАйни пайтда Тожикистон Ички ишлар вазири муовини Анвар Тоғаймуродов билан “Азия плюс” рўзномаси ўртасида маҳкама давом этмоқда.\nВазир муовини ўзини ҳақоратлаган ва обрўсини пастга урган мазкур рўзнома мухбири Рамзия Мирзобеков жавобгарликка тортилиб, ундан\n1 000 000 сомоний ёки тахминан 206 000 АҚШ доллари миқдорида товон ундирилишини талаб қилган.


Тадбир қатнашчилари минтақада сил касаллигини камайтириш ва назорат қилиш масалаларини муҳокама қилди.\nЎзбекистонда сил касаллигининг олдини олиш ва назорат қилиш ўқув маркази бошлиғи Абдулла Йўлдошевнинг сўзларига қараганда, фуқароларнинг турли кўринишлари доимий миграцияси, иқтисодий қийинчиликлар натижасида мазкур хасталикнинг янги-янги ҳудудларга тарқалаётгани кузатилмоқда. Айни пайтда Ўзбекистонда 100 минг аҳолига силга чалинган 70 бемор тўғри келади.\nҚароргоҳи Нидерландияда жойлашган “Туберклозис” жамғармасининг Шарқий Европа ва Марказий Осиё мамлакатлари бўйича мутахассиси Яап Вееннинг таъкидлашича, шўролар давлатининг парчаланишидан сўнг юзага келган иқтисодий бўҳронлар унинг таркибида бўлган республикаларда турли касалликларнинг, жумладан, силнинг кенг тарқалишига олиб келган. Марказий Осиё бўйича таҳлил этилса, Ўзбекистондаги вазият Қозоғистондагига қараганда яхшироқ, лекин Тожикистондагидан ёмонроқдир. Минтақанинг барча давлатларида силга чалинган беморлар сони ошиб боряпти. Лекин бу ҳолатни шифокорлар ишининг яхши йўлга қўйилгани натижасида силга чалинганларни рўйхатга олиш тартибга солингани билан ҳам изоҳлаш мумкин.\nАксарият мутахассислар қамоқхоналар сил касаллиги кўп тарқаладиган жойлардан бири бўлиб қолаётганини айтмоқда.\nАнжуман иштирокчиларидан бир гуруҳи бу борадаги вазият билан танишиш мақсадида Тошкентдаги қамоқхоналардан бирига таклиф этилган.\nУшбу гуруҳ аъзоларидан бирининг “Озодлик” мухбирига билдиришича, хорижлик мутахассислар қамоқхонага эмас, маҳбуслар даволанадиган шифохонага олиб борилган ва бу ердаги нисбатан яхши шароитлар билан таништирилган.\n“Аммо қамоқхоналарда, айниқса, пойтахтдан узоқдагиларда асл вазиятнинг биз кўрганимиздан бир неча баробар ёмонлигини яхши биламиз”, деди у.\n“Туберклозис” жамғармаси вакили Яап Вееннинг фикрича, қамоқхоналардаги вазият ёмонлиги силнинг тез тарқалишига замин яратади. Бир кичик хонада кўп одам сақланиши касаллик тарқалиш эҳтимолини кўпайтиради.\nАнжуманда Ўзбекистонда 1998 йилдан буён амалга ошириб келинаётган, силга қарши курашишга қаратилган ДОТС дастурининг қамоқхоналарда ҳам қўлланиши масаласи муҳокама этилди. Яап Вееннинг маълум қилишича, жорий йилнинг октбярь ойидан қамоқхоналарда айни дастур бўйича илк ишлар амалга оширила бошланади.


“Ўзбекнефтгаз” бошқаруви раиси мақоми бўйича вазирга тенглаштирилди\nЎзбекистон Республикаси Вазирлар Маҳкамаси 1 октябрь куни “Ўзбекистон Республикаси Ҳукуматининг баъзи қарорларига ўзгартириш киритиш тўғрисидаги” қарорни чиқарди.\nҲужжат билан “Ўзбекнефтгаз” АЖ бошқаруви раиси, унинг ўринбосарлари, “Ўзбурнефтгаз”, “Ўзнефтгазқазибчиқариш”, “Ўзтрансгаз”, “Ўзнефтмаҳсулот”, “Ўзнефтгазмаш” АЖлар бошқаруви раислари ўз лавозимига Вазирлар Маҳкамаси қарори билан тасдиқланади.\nШунингдек, “Ўзбекнефтгаз” АЖ бошқаруви раиси мақоми бўйича вазирга, “Ўзбекнефтгаз” АЖ раисининг биринчи ўринбосари – вазирнинг биринчи ўринбосарига, “Ўзбекнефтгаз” АЖ раисининг ўринбосарлари – вазир ўринбосарларига тенглаштирилди.\nБелгиланишича, “Ўзбурнефтгаз”, “Ўзнефтгазқазибчиқариш”, “Ўзтрансгаз”, “Ўзнефтмаҳсулот”, “Ўзнефтгазмаш” АЖлар “Ўзбекнефтгаз” АЖнинг шўъба хўжалик жамиятлари саналади.\nҲужжат 04.10.2017 йилдан кучга кирди.\nЎзбекистонга оид хориждаги маданий бойликларни тадқиқ этиш маркази директорига янги ўринбосар тайинланди\n19:30 / 16.06.2018\n18:42 / 16.06.2018\nҚандай нефть маҳсулотларини сотиш бўйича фаолият лицензияланиши керак?\n18:23 / 16.06.2018


15:04Азар, Пепе, Кейта — "Лилль" тарихидаги энг қиммат сотувлар 0 14:51Ла Лига. "Атлетико" "Уэска"га қарши ўйин учун қайдномасини эълон қилди, бу сафар ҳам рўйхатда Суарес ва Феликс йўқ 0 14:34Флорентино Перес: "Клоппга Вальдебебасдаги базамиз ёқмаганмиди?" 10 14:05Модрич "Реал" билан шартномани узайтирди 1 13:41Ла Лиганинг 14-ўриндаги клуби Моуриньюни жамоага таклиф этишга тайёр 3 13:36Интервью. Марко Путинчанин: “Мухлиссиз стадионда ўзимни ўртоқлик ўйинида қатнашаётгандек ҳис қиламан” 6 13:33"Пахтакор"нинг мавсумлар оралиғидаги 3 хатоси 39 13:16Спортчилар ижтимоий тармоқларда 0 13:10“Насаф” – “Рубин” учрашувига кириш бепул 11 12:55"Ювентус" Куадрадога янги шартнома таклиф қилади 2 12:30Умуртқаси синган афсонавий ўйинчи 39 ёшда! 8 12:27Бильбао УЕФА қарорига кўра Евро-2020 ўйинларини қабул қилмайди 1 12:02Карикатура: Моуринью "Тоттенхэм"да ҳам муваффақиятсиз ишлади 2 11:40ОЧЛ. Учинчи турда урилган энг чиройли голлар ТОП-5 2 11:23АГМК камбэк ва тарихий натижа қайд этган ўйиндан галерея 18\n"Ювентус" Куадрадога янги шартнома таклиф қилади 2


Бинобарин, кейинги йилларда ОТБнинг мамлакатимиз молия муассасалари билан алоқалари тобора кенгаймоқда. Тижорат банклари орқали иқтисодиётнинг турли тармоқлари, хусусан, кичик бизнес ва хусусий тадбиркорлик субъектларига кредитлар ажратиш ҳажми ортиб бораётгани аҳоли бандлигини таъминлаш ҳамда турмуш фаровонлигини оширишга хизмат қилаяпти.\nШу кунгача мазкур дастур бўйича Осиё тараққиёт банки кредитлари “Асака” банки, “Ўзсаноатқурилишбанк”, “Ҳамкорбанк” ва “Ипак йўли” банки орқали йўналтирилаётган эди. Эндиликда эса улар сафига “Invest Finance Bank” ҳам қўшилди. Савдони молиялаштириш дастури асосида тадбиркорларни қўллаб-қувватлашга йўналтирилган маблағ миқдори эса 1,3 миллиард долларни ташкил этади.\nЭътиборли жиҳати, ушбу дастур ишбилармонликни нафақат молиявий рағбатлантириш, балки соҳа вакиллари учун турли семинарлар уюштириш, уларнинг экспорт-импорт бўйича тажрибасини ошириш сингари вазифаларни ҳам қамраб олган.\nҲозирги кунда Осиё тараққиёт банки минтақадаги 200 дан зиёд молия муассасалари билан мазкур йўналишда ҳамкорлик қилиб келмоқда.\nЭришилган келишув халқаро ташкилотларнинг республикамиз банк-молия тизимига бўлган ишончи тобора мустаҳкамланиб бораётганидан далолат беради. Қолаверса, бу иқтисодиётимизнинг муҳим соҳаларидан бири — кичик бизнесни ривожлантиришга хизмат қилиши билан алоҳида ажралиб туради.\nМазкур рукндаги бошқа мақолалар: « Халқаро сифат стандартига муносиб\tИнновацион технологиялар тайёр маҳсулотлар ишлаб чиқариш ҳажмини кўпайтириш имконини беради »


Иқлим ускуналаридан фойдаланилганида табиий эскириш юзага келади – катта ва кичик носозликларга олиб келувчи бу ҳодисанинг олдини олиб бўлмайди. Мултизонали VRV ва VRF тизимлари айни вақтда саноат йўналишидаги кондиционерлаш тизимларини танлашда энг оқилона ечим ҳисобланади: йирик офис бинолари, марказлари ва х.к.\nМултизонали VRV ва VRF тизим каби ускуна ишдан чиққанида махсус билимга эга мутахассислари мавжуд жиддий компанияга мурожаат қилган маъқул. “Server Service” компаниямиз мутахассислари ўз ишини яхши билади ва кондиционерлаш тизимини тезкор ва сифатли ҳамда кафолатли таъмирлайди.\nКомпаниямиз кондиционерлашнинг мутлтизонали тизимни таъмирлаш ва унга сервис хизмат кўрсатиш бўйича қуйидаги кўринишдаги хизмат турларини таклиф этади:\nМултизонали VRV тизимлари (Variable Refregerant Volume – хладагентнинг ўзгарувчан ҳажми) ни таъмирлаш\nМултизонали VRF тизимлари (Variable Refrigerant Flow – хладагентнинг ўзгарувчан оқими) ни таъмирлаш\nШунингдек, Мултизонали VRV ва VRF тизимларини йирик носозликларга учрашини олдини олиш мақсадида компаниямиз техник хизмат кўрсатиш бўйича ҳажмли ишларни олиб бориш шарти билан ҳар ой сервис хизмат кўрсатиш учун шартнома тузишни таклиф этади.\nБундан ташқари, кондиционерингизни таъмирлашга ёрдам берувчи VRF тизимларининг хатолик кодларини мазкур саҳифага ўтган ҳолда кўришингиз мумкин.


Ўзбекистонда байрам куни қандай об-ҳаво кузатилади? - EFFECT.UZ\nЎзбекистонда байрам куни қандай об-ҳаво кузатилади?\n. 23:15 | 07.03.2021\nЎзбекистонда булутли об-ҳаво бўлиши кутилмоқда. Бу ҳақда Ўзгидромет хабар қилди.\nМалумотларга кўра, эртага, 8 март куни кундузги ҳарорат +10… +13 даража, тунда эса +2… +4 даража бўлиши кутилмоқда. Ёғингарчилик ҳолатлари кузатилмайди.\nТоғли ҳудудларда эса туман тушиши эҳтимоли мавжуд. Шамол тезлиги 2-5 м/с.гача етади.\nТошкент-Термиз йўлида 3 йигит тириклайин ёниб кетди. Улар ким эди?\nЎзбекистонда сўнгги 150 йил ичида бундай чанг-ғубор кузатилмаган\nЧанг бўронлари эртага ҳам давом этадими


“Сўғдиёна” мураббийлар штабида ўзгариш юз берди\n24 июль, 2017, 16:36\nХабарингиз бор, "Сўғдиёна" жамоа бош мураббийи лавозимида ишлаб келган Даврон Файзиев биринчи даврадаги муваффақиятсизликдан кейин ўз аризасига биноан клубни тарк этганди. Жамоани ёрдамчи мураббий Диёр Файзиев бошқариб келаётганди. Клуб рахбарияти Диёр Файзиевни жамоага вақтинчалик бош мураббий этиб тайинлади.\nШу билан бирга, Жиззахнинг “Сўғдиёна” жамоасида янги мураббий иш бошлади. Мухлисларга яхши таниш бўлган Зоҳид Нурматов эндиликда жамоада ёрдамчи мураббий сифатида фаолият юритади ва у футболчиларнинг жисмоний тайёргарлигига маъсул бўлади.\n53 ёшли мутахассис бунгача олий лиганинг “Насаф”, “Динамо”, “Гулистон”, “Навбаҳор” ҳамда “Андижон” каби жамоаларида Баҳром Ҳакимов ва Бахтиёр Ашурматовга ёрдамчи мураббий сифатида асссисентлик қилган. Қўқонлик мураббийнинг сўнгги иш жойи “Андижон” эди. Ўтган йили май ойида ўз аризасига кўра, “бургутлар” билан хайрлашишга қарор қилган Нурматов бунгача ҳеч бир жамоада кўриниш бермай келаётганди.


Азамат Абдураимов: "Осиё чемпионатига аралаш таркиб борса керак" / CHAMPIONAT.asia\n19:36Бундеслига. "Бавария" - "Вердер LIVE ҳисоб 0 19:29Испания. "Реал" - "Депортиво". Бошланғич таркиблар маълум 9 19:16“Локомотив” Дубайдаги сўнгги назорат ўйинини “Краснодар”га қарши ўтказади 3 19:06Насри АПЛга қайтиши мумкин 3 19:00“Келажагимиз умидлари” фестивали Фарғонада қандай кечмоқда? 6 18:52АГМК Землянухин ва Тандирга жавоб берди 7 18:46"Бавария" - "Вердер". Асосий таркиблар билан танишинг 4 18:38А Серия. Мертенс "Наполи"га 3 очко олиб берди 3 18:19ЛаЛига. "Алавес" 15 дақиқа ичида ғалабадан айрилди 0 18:16Olamsport: Анвар Бойназаров Хитойдаги турнирда рингга чиқди, яна бир дзюдочимиз Гран-При совриндори ва бошқа хабарлар 0 18:09УЕФА молиявий фэйр-плей қоидаларини такомиллаштирмоқчи 6 18:00Катта можаро. Қатар канали ЖЧ-2022 учун ФИФАга 100 млн. евро тўлаган 17 17:12"Челси" Жекодан ташқари яна бир ҳужумчига даъвогарлик қилмоқда 8 16:43Умид Аҳмаджонов "Реал" собиқ футболчиси билан учрашди (+ФОТО) 40 16:33Футбол юлдузларининг имзоларини кўрганмисиз? (+ФОТО) 86\nАзамат Абдураимов: "Осиё чемпионатига аралаш таркиб борса керак"\n01 ноя 16:22\nКеласи йилнинг январида, аниқроғи 11-26 январь кунлари Уммонда 22 ёшгача бўлган футболчилар ўртасида илк бор Осиё чемпионати ўтказилади.\nЛекин бунда биздан қайси ёшдаги жамоанинг иштирок этиши ҳалигача номаълум. Уммонга 1991-92 йилда туғилган футболчилардан иборат таркиб йўл оладими ёки Туркиядаги жаҳон чемпионатида қатнашган 1993 йили туғилган ўйинчиларми? Бу саволнинг жавобини ҳозирча ҳеч ким аниқ бергани йўқ.\nЭсингизда бўлса, ўтган йил Непалда ўтказилган саралаш баҳсларида Ўзбекистон ўз гуруҳида Иордания, Яман, Непал ва Бангладешга қарши баҳс олиб бориб, 7 очко жамғарган ҳолда иккинчи ўринни эгаллаганди. Бундан кўриниб турибдики, саралаш ўйинларида қатнашган 1991-92 йилда туғилган футболчиларимиз Осиё чемпионатига боришга ҳақли. Чунки йўлланмани улар қўлга киритишган. Саралаш турнирида терма жамоани Алексей Евстафеев бошқарган, унга эса Азамат Абдураимов ёрдам берганди. Азамат Эркинович билан суҳбатлашганимизда, ундан U-22 Осиё чемпионатига қайси ёшдаги таркибни юборса маъқул бўлишини сўрадик.\n- Ўтган йил Непалда ўтказилган саралаш учрашувларини жуда яхши эслайман, - дея ўз фикрини билдирди Азамат Абдураимов. – Биз қийин кечган беллашувларда Осиё чемпионати йўлланмасини қўлга киритгандик. Мен ўша пайтда Ўзбекистон U-22 ёшлар термасида катта мураббий бўлиб ишлаганим учун қитъа чемпионатига биздан 1991-92 йилда туғилган футболчилар боришини хоҳлайман. Чунки мусобақада қатнашиш уларнинг ҳақи ҳисобланади. Бизда бу ёшдаги ажойиб футболчиларни топиш мумкин. Қолаверса, уларнинг аксарияти миллий терма сафида ҳаракат қилишяпти. Шундай экан, ЎФФ Уммонга айнан чемпионат йўлланмаси қўлга киритилишига сабаб бўлган жамоани юборса яхши бўларди.\n- Лекин ЎФФ 1993-94 йилда туғилганларни юбормоқчи деган гаплар қулоққа чалиняпти.\n- Бундай гаплар менга ҳам етиб келди. Албатта, Туркиядаги жаҳон чемпионатида қатнашган жамоани унутиб бўлмайди. Улар ўзларидан илиқ таассурот қолдиришди. Менга қолса, 1991-92 ва 1993-94лардан битта яхши жамоани йиғса бўлади. Кейин улар олдига бемалол чемпионлик вазифасини қўйиш мумкин.\n- Улардан кучли жамоа тузилишига ишонасизми?\n- Албатта. Масалан, дарвозабон билан ҳимоячиларнинг 1991 йилда туғилганлардан йиғиш мумкин. Қолган чизиқларда эса бошқа ёшдагилар ўйнайверишади.\n- Шундай бўлди ҳам дейлик, унда бош мураббий ким бўлади?\n- Менимча, бу борада энг яхши вариант Алексей Евстафеев. Чунки у бу ёшдаги ўйинчиларни жуда билади, деярли ҳаммаси билан ишлаб чиққан.\n- 1993 йилда туғилганлар яна икки йилдан сўнг олимпия терма жамоасига айланишади. Федерация шуни ҳисобга олиб, мусобақага айнан шу ёшни юборишни мўлжаллаётган бўлиши мумкинми?\n- Мумкин. Агар шундай бўладиган бўлса, унда Аҳмаджон Мусаев бошчилигидаги жамоа Уммонга боради.\n- Унда биз 1991-92ларни йўқотиб қўймаймизми? Ахир улар олдида бошқа халқаро мусобақа йўқ.\n- Агар бу ёшдаги футболчилар ўз клубларида яхши ўйин кўрсатишда давом этишса, ўзларини йўқотиб қўйишмайди. Эътибор беринг, Элдор Суюнов, Шоҳруҳ Гадоев, Даврон Ҳошимов, Павел Смоляченко, Егор Кримец – улар энди кичик эмас, 22га тўлишди. Улар U-22 жамоасида бўладими ёки миллий термадами, буёғига фақат ўзларини кўрсатишлари керак.


Qalampir.uz - Президент: “Газ ва кўмирдан фойдаланаверсак, бу келажак авлод олдида кечириб бўлмас жиноят бўлади”\nПрезидент: “Газ ва кўмирдан фойдаланаверсак, бу келажак авлод олдида кечириб бўлмас жиноят бўлади”\n19:05, 10.07.2018 Жамият\nШавкат Мирзиеёв бугунги йиғилишда Ўзбекистонда биринчи қурилаётган АЭС ҳақида нутқ сўзлади.\nАввалроқ, Ўзбекистон Республикаси Президенти Шавкат Мирзиёев мамлакатда атом электр энергетикасини барпо этиш бўйича ташкилий-техник чора-тадбирларни амалга ошириш масалаларига бағишланган йиғилиш ўтказгани ҳақида хабар берган эдик.\nПрезидент бугунги йиғилишда Ўзбекистонда биринчи қурилаётган АЭС ҳақида нутқ сўзлади.\n“Бу соҳада фақат табиий газ ва кўмирдан фойдаланишни давом эттираверсак, уларнинг мавжуд захираси маълум вақтдан кейин тугаб қолиши мумкин. Бу эса келажак авлод олдида кечириб бўлмайдиган хато ва жиноят бўлади” деди Шавкат Мирзиёев.\nШу сабабдан Россиянинг “Росатом” давлат корпорацияси ҳамкорликда атом электр станциясини қуриш бўйича келишувга эришилди. Комплекс 2 та энергоблокдан иборат, ҳар бирининг қуввати 1 минг 200 мегаватт бўлади. Атом электр станцияси учун дунёдаги энг хавфсиз ва замонавий эгергоблок танлаб олинган. АЭСни 2028 йилгача ишга тушириш режалаштирилган.\n“Бу борадаги барча ишларни мувофиқлаштириш, ҳужжатларни тайёрлаш, лойиҳалаштириш ишлари ва музокаралар олиб бориш учун Вазирлар Маҳкамаси ҳузурида янги ташкилот тузиш керак. Шу билан бирга, ушбу ташкилот ҳузурида атом электр станциясини қуриш дирекциясини ҳам тузиш зарур. Кейинчалик ушбу дирекция атом электр станциясининг оператори бўлиб қолади”, деди Шавкат Мирзиёев.\nТаъкидлаш жоизки, Ўзбекистон атом электр станциясидан тинч мақсадда фойдаланади.\nТеглар:Шавкат Мирзиёев АЭС Росатом\nФанлар академияси қошида янги институт ташкил этилди\n13:36, 07.02.2019 4 750\n19:42, 06.02.2019 1 902\n15:45, 01.02.2019 999\n18:27, 31.01.2019 3 984\n20:11, 30.01.2019 4 372


Темурхўжа Абдуҳолиқов: Тарихга чиройли ўйинлар эмас, балки натижалар ёзилади\n1 декабрь, 2016, 18:05\nТошкентнинг "Локомотив" жамоаси Самарқанддаги Динамо Спорт Мажмуасида Қаршининг "Насаф" жамоаси билан "Ўзбекистон Кубоги" чемпионлиги учун кураш олиб боришди.\nЎйиннинг иккинчи дақиқасида "Насаф" дарвозабонининг қўпол хатосидан унумли фойдаланган Темурхўжа Абдуҳолиқовнинг голи учрашдаги ягона гол бўлиб қолди. Бу гол "темирйўлчилар"га "Ўзбекистон Кубоги 2016" соврини тақдим этди.\nУчрашувдан сўнг ўйин қахрамони Темурхўжа Абдуҳолиқов SPORTS.uz интернет нашрига интервью берди.\n- Ўйин финалга ҳос бўлди. Жуда яхши шаклланган “Насаф” жамоасига қарши баҳс ҳамиша оғир ўтган. Аммо биз уларни мағлуб эта олдик. Дастлабки дақиқаларда киритилган гол бизга жуда катта ёрдам берди. Кетма-кет ўйинлар сабаб жудаям толиққан эдик. Шу сабабли ўйин сўнггида натижа учун ўйнашга тўғри келди. Тўғри, чиройли ўйин кўрсатмагандирмиз, лекин яхши натижани қайд эта олдик. Тарихга чиройли ўйин эмас, балки қўлга киритилган натижалар ёзилади. Шунинг учун натижани ушлаб қолиш учун ҳаракат қилдик. Ўйин сўнггидаги футболчилар ўртасида юзага келган келишмовчилик бу одатий ҳол. Ҳеч ким кубокни қўлга киритишга бир қадам қолганда ундан қуруқ қолишни ҳоҳламайди. Ҳаммани чемпионлик билан табриклайман, дея суҳбатни якунлади - Темурхўжа Абдуҳолиқов.


Шаҳрам Ғиёсовга мукофот топширилди ФОТО / Olamsport.com\n29 ноя 08:19\nШаҳрам Ғиёсовга мукофот топширилди ФОТО\nПрофессионал боксда мағлубиятсиз одимлаётган ҳамюртимиз Шаҳрам Ғиёсовнинг кеча АҚШдан Тошкентга қайтиб келгани ҳақида хабар берган эдик.\nКеча чарм қўлқоп устамиз Ўзбекистон Республикаси жисмоний тарбия ва спорт вазирлигида тақдирланди. Спорт вазири Дилмурод Набиев Шаҳрам Ғиёсовга "Жисмоний тарбия ва спорт аълочиси" кўкрак нишони топширди.\nЭслатиб ўтамиз, Шаҳрам Ғиёсов якшанба тонгида мексикалик Мигель Замудиони саккиз раундга мўлжалланган жангнинг биринчи раундидаёқ нокаутга учратганди. Бу билан у фаолиятидаги олтинчи ғалабасини тантана қилган эди.


Ravon R4 автомобилларини серияли ишлаб чиқаришга киришилди - Техно - PressNews.uz\nБош Саҳифа / Техно / Ravon R4 автомобилларини серияли ишлаб чиқаришга киришилди\nGM Uzbekistan тасдиқланган режаларга мувофиқ Ravon бренди остида сотувга чиқарилаётган автомобиллар моделлари сафини кенгайтиришда давом этмоқда. Бу ҳақда акциядорлик жамияти матбуот хизмати маълум қилди.\nАсакадаги автозаводда МДҲ мамлакатлари бозори учун мўлжалланган Ravon R4 автомобилларини серияли ишлаб чиқаришга киришилди. Мазкур машиналарнинг биринчи туркуми Россияга юборилди. Яқин орада корхона Ҳамдўстликнинг бошқа давлатларига ҳам Ravon R4 автомобилларини жўнатишни мўлжалламоқда.\nМаълумот учун, ушбу модель кўркам дизайнга эга, 1,5 литрли B-DOHC двигатели ва янги авлод автоматик трансмиссияси билан жиҳозланган. Хавфсизлик тизими ҳайдовчи ва олдинги йўловчи хавфсизлик ёстиқчалари, кучайтирилган орқа ўриндиқлар ҳамда ISOFIX болалар креслоларини мустаҳкамлаш тизими билан таъминланган.


Хитойдаги электростанцияда юз берган фожиа сабаби ошкор бўлди\n14:20 / 25.11.2016\nХитойда 74 кишининг ҳаётига зомин бўлган қурилаётган электростанциядаги фожиа минорали краннинг бузилиши сабаб юз берган. Бундай тахмин, China Daily’нинг хабар қилишича, воқеа тафсилотларини ўрганаётган комиссия томонидан билдирилди.\nМаҳаллий ҳукумат рўй берган ҳодиса сабабларини жиддий равишда ўрганиб чиқиши ҳақида маълум қилган. Таъкидланишича, айбдорлар албатта жиноий жавобгарликка тортилади.\nЭслатиб ўтамиз, 24 ноябрь куни тонгида қурилаётган электростанциядаги совутиш минораси қулаб тушди. Вайрона тагида 74 нафар инсон ҳалок бўлган. Жабрланганлардан уч нафари айни дамда касалхонада бўлиб, улардан бирининг аҳволи ўта оғир деб баҳоланмоқда.\nХитой ҳалокат фожиа касалхона


7 йил аввал 1090 siyrat.uz\nМушрикларни шу қадар ваҳима босган эдики, уларнинг лашкарбошиси Абу Суфён орамизга душман қўшилиб қолмасин, деб ҳаммани қўл ушлашиб юришга буюрди ва биринчилар қатори туясининг жиловини еча бошлади. Қочишни лашкарбошининг ўзи бошлаб бермоқчилигини кўрган Сафвон ибн Умайя унинг йўлини тўсиб: «Ҳаммага бошлиқ бўла туриб жуфтакни ростлаб қолмоқчимисан?» деди. Ўз қилмишидан уялган Абу Суфён чекинишни буюрди. Мусулмонлар ҳужум қилиб қолмасин, деган хавотирда Холид ибн Валид бошчилидаги бир гуруҳ сарбозга сафнинг орқасини қўриқлаб боришни буюрди. Шу билан Аллоҳ таоло мусулмонларни араб мушриклари билан яҳудийлардан таркиб топган катта қўшиннинг ҳужумидан асраб қолди, агар Парвардигор уларга илтифот ва марҳамат кўрсатмаса, вазият кескинлашиб, кўп одамнинг ёстиғи қуриши муқаррар эди.\nЗулқаъда ойида юз берган бу воқеа Қуръони каримдаги Аҳзоб сурасининг 9 − 13-оятларида ҳақли равишда яратганнинг неъмати деб аталади: «Эй мўминлар, Аллоҳнинг сизларга берган неъматини эсланглар! Ўшанда устингизга лашкар бостириб келган эди, биз уларга бўрон ва сизларга кўринмайдиган қўшин (фаришталарни) юбордик. Аллоҳ сизларнинг қилган ишларингизни кўриб турди. Ўшанда улар юқоридан ҳам, пастдан ҳам (бостириб) келган, (қўрқувдан) кўз олдингиз қоронғилашиб, ўпкангиз бўғзингизга тиқилиб қолган. Аллоҳ ҳақида ҳар хил хаёлларга борган эдингиз, шу жойда мўминлар синалган ва қаттиқ саросимага тушган эди. Шу лаҳза мунофиқ ва дилларида кудуратлари борлар Аллоҳ ва унинг Пайғамбари бизга қуруқ ваъдаларни беришган экан, дейишарди. Шу аснода улардан бир гуруҳи: «Эй ясрибликлар, бу ерда турмай қайтиб кетинглар», дерди. Улардан яна бир гуруҳи уй-жойимиз очиқ-сочиқ (қолган), деб рухсат сўрашди. Уларнииг уй-жойи очиқ-сочиқ эмас, фақат (қочиб қолишнигина) кўзлашган».


Грузияда йил футболчиси ва тўпурари бўлган футболчи "Навбаҳор"га ўтди / CHAMPIONAT.asia\nТеглар : НавбаҳорЗоран Марушич\nНаманганнинг "Навбаҳор" жамоаси ҳали селекция ишларини тугатгани йўқ.\nChampionat.asia сайти маълумотига кўра, "Навбаҳор" сербиялик ҳужумчи Зоран Марушич билан келишган.\nЗоран Марушич 2021 йилда "Динамо" (Тбилиси) сафида Грузия чемпионатида 16та гол урган ҳолда мавсум тўпурари бўлди. Бундан ташқари у Грузия чемпионатининг энг яхши ҳужумчиси, энг яхши легионери ва энг яхши футболчиси деб топилди. Марушич чемпионат рамзий терма жамоасидан ҳам ўрин олди.\n1993 йилда туғилган футболчи бунгача "Слога", "Вождовац", "Борча", "Темнич", "Слобода" (ҳаммаси Сербия), "Славия", "Крупа" (иккаласи Босния ва Герцеговина), "Дняпро" ва "Неман" (иккаласи Беларусь) каби клубларда ўйнаган.\nМаълумот учун, Марушичнинг transfermarkt порталидаги нархи 450 минг еврога тенг.\n"Нефтчи"да хорватиялик мураббийлар иш бошлади 18


Уйингиздаги қайси буюмлар биринчи навбатда дезинфекция қилиниши кераклигини биласизми? — 21asr.uz\nУйдаги айрим буюмлар коронавирус пандемияси вақтида ўзида кўзга ташланмайдиган хатарни акс эттиради. Lifehacker инфекциядан ҳимояланиш учун қайси буюмларни биринчи навбатда зарарсизлантириш кераклиги ҳақида сўз юритади.\nСиз кун давомида энг кўп қўлингизга оладиган нарса бу — смартфонингиз. У уйда, кўчада, ишхонада сиз билан бирга. Эҳтимол, мақолани ҳам смартфонингиздан ўқиётгандирсиз?\nТадқиқотчиларнинг аниқлашича, смартфонда унитаздагидан ҳам кўпроқ бактериялар тўпланади. Барча тавсияларга амал қилган ҳолда қўлингизни ювсангиз ҳам, агар тоза бўлмаган телефонингизни ушласангиз, барча ҳаракатларингиз йўққа чиқади.\nШунинг учун смартфонни дезинфекция қилиш ўта муҳим. Бу ишни 2:3 нисбатдаги спирт ва сув аралашмасида намланган сочиқча билан қилиш мумкин.\nКлавиатура ҳам тез-тез қўл теккизиладиган буюм. У ҳам микроб ва бактерияларнинг ўчоғи ҳисобланади. Компьютер клавиатурасини дезинфекция қилиш учун, аввало, компьютерни ўчирасиз. Сўнг 70 фоизли этил спиртига ботирилган сочиқча билан уни артасиз. Фақат артаётганингизда суюқликнинг клавиатура орасига оқиб кетмаслигига эътибор беринг.\nЭшик тутқичлари ва чироқни ўчириб-ёқиш тугмаси\nАввал эшик тутқичини ушлашни ёқтирмайдиган одамларнинг бу қилиғи эриш туюлган бўлса, энди биз уларнинг қанчалик ҳақ бўлганини англамоқдамиз.\nЭкспертларнинг фикрича, эшик тутқичи ёки чироқни ўчириб-ёқиш тугмасини ушлаб, бирон инфекцияни юқтириб олиш эҳтимоли жуда юқори. Спиртли салфеткалар билан, айниқса, ювиниш хонаси, ҳожатхона эшигининг тутқичи ва чироқни ўчириб-ёқиш тугмаларини тез-тез артиб туринг.\nҲожатхонадаги сувни оқизиш тугмаси\nҲожатхонадаги сувни оқизиш тугмаси бу — ҳар бир оила аъзоси бир кунда бир неча маротаба ушлайдиган нарса. Шунинг учун уни ҳам тез-тез зарарсизлантириш фойдадан холи эмас.\nУйга келиб қўлимизни ювиш учун биринчи навбатда кран тутқичини ушлаб, уни бураймиз ҳамда сув туша бошлагандан кейин қўлимизни ювамиз. Ифлос қўллардаги микроблар кран тутқичига ўтади, уни ҳам спиртли салфетка билна тозалаб туринг.\nЁстиқ ва юмшоқ ўйинчоқлар\nУйимиздаги бу буюмлар ўзида жуда кўп микроблар ва бактерияларни тўплайди. Уйга келишимиз билан диванга ўтириб, кир қўлларимиз билан ёстиққа тегинамиз, ўйинчоқларни ушлаймиз, қўлимиздаги микроблар уларга ўтади. Шу сабабдан ёстиқ ва юмшоқ ўйинчоқларни ҳам иссиқ сувда тез-тез ювиб туриш керак.\nҲозир кўпчилик уйдан ишлаётгани учун иш столи тозалиги ўта муҳим. Стол устини спиртли сочиқча билан артинг ёки антисептик спрейдан фойдаланиб, уни зарарсизлантиринг. Стол устидаги органайзер ва бошқа буюмларни ҳам тозалаб туринг.\nУйда қанча кўп вақт ўтказсангиз, шунча кўп телевизор кўрасиз ёки онлайн ўйинлар ўйнайсиз. Тез-тез фойдаланиладиган пультни ҳам спиртли сочиқча билан артиб туришни унутманг.\nНиқобсиз юрганларга жарима кўпайтирилди\nПрезидент қабулига кириш 2 миллионми?


2. Ўзбекистоннинг жанубига хос эндемик ўсимлик.\nБўйи 50 см атрофидаги кўп йиллик ўт. Поялари кўп, асоси оқиш, пахмоқ тукли, пастки қисми чалкаш ва сийрак безчали туклар билан қопланган, тик чизиқли (жўякли), шохчалари якка каллакли. Барглари чўзиқроқдан наштарсимонгача, четлари текис ёки сийрак тишли, ўткир, туксиз, безчали, устки томони ғадирбудур. Ёпирма баргларининг япроқлари бандига қараб тораяйиб боради. Поядаги барглари бандсиз, поя бўйлаб пастга қараб ёпишган. Саватчаси косачасимон, туксиз ёки сийрак чалкаш тукли. Ўрама баргчалари 4–5 қаторли, яшил, ички томонидагилари қирмизи рангли. Тожи пушти рангли, саватчанинг четидаги гуллари пастга қараб осилган, қалин безчали. Уруғи силлиқ. Май–июнь ойларида гуллаб, меваси июлда етилади.\nСурхондарё ва Қашқадарё вилоятлари: Ҳисор тизмасининг ғарбий тармоқларида, Бойсунтоғ ва Кўҳитангда тарқалган.\nТоғнинг пастки ва ўрта қисмларида тошли ёнбағирларда ва очилиб қолган ола жинсларда ўсади.\nЎзига хос тупроқ шароитида ўсишга мослашганлиги учун кичик майдонларда сақланиб қолган.


«Янги лойиҳаларга таклиф бўлгани йўқ». «Калмар ўйини» юлдузи Ли Жон-же сериалдан кейинги ҳаёти ҳақида сўзлаб берди - 10 Ноября 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2021 » Ноябрь » 10 » «Янги лойиҳаларга таклиф бўлгани йўқ». «Калмар ўйини» юлдузи Ли Жон-же сериалдан кейинги ҳаёти ҳақида сўзлаб берди\n«Янги лойиҳаларга таклиф бўлгани йўқ». «Калмар ўйини» юлдузи Ли Жон-же сериалдан кейинги ҳаёти ҳақида сўзлаб берди\nЖанубий Корея киноижодкорлари томонидан ишланган «Калмар ўйини» сериали экран юзини кўриши билан машҳурликка эришди. 900 миллион доллар даромад келтирган лойиҳани 17 кун ичида 111 миллион обуначи томоша қилган.\nСюжетга кўра, кредит берувчилардан яширинаётган 456 нафар қарздор ўз хоҳиши билан турли ўйинларда иштирок этади. Мағлуб бўлганларни шунчаки жазо эмас, ўлим кутади. Ғолибга эса 40 миллион доллар миқдорда пул берилади. Кинотанқидчилар сериални ижобий баҳолаётганига қарамай, бошқалар уни «Ҳаёт-мамот ўйинлари» билан таққослайди.\nСериалда бош қаҳрамонни гавдалантирган актёрлар саноқли кунлар ичида машҳурликка эришган. Актриса Хо Эн Чон шулар жумласидан. Уч ҳафта ичида Эн Чоннинг Instagram саҳифасини 13 миллион киши кузатишни бошлаган. Октябрнинг бошида эса у Louis Vuitton брендининг халқаро амбассадори бўлишга эришган. Аммо ҳамкасби Ли Жон-жега омад унчалик кулиб боқмаган. Variety журналига берган интервьюсида 48 ёшли актёр режиссёрлардан ҳеч қандай таклиф келиб тушмаганини маълум қилган.\n«Менга ҳеч қандай таклиф келиб тушмади. Айни вақтда хорижий лойиҳаларда иштирок этиш режамда йўқ. Аммо тўғри келадиган таклиф бўлса, иштирок этишдан бахтиёр бўлардим. Бу қизиқ бўлиши мумкин», — деб таъкидлаган у. Ли Жон-женинг айтишича, у аввалига сериалнинг бунчалик машҳурликка эришишига ишонмаган, аммо кейинроқ ўз фикрини ўзгартирган.\n«Мен сериалда ишлашни бошлаганимда бунчалик муваффақиятни кутмаган эдим. Аммо сценарий билан танишганда Кореядан ташқаридаги томошабинларни ҳам ўзига жалб қилиши мумкин бўлган нимадир борлигини тушунганман», — деган актёр.\nМаълумот учун, Ли Жон-же ўз мамлакатида «Калмар ўйини» экран юзини кўришидан аввал ҳам машҳур бўлган. Модель сифатида фаолиятини бошлаган Ли Жон кинодаги карьерасини 1993 йилда «Динозавр-ўқитувчи (Dinosaur Teacher) номли драмада суратга тушишдан бошланган. Унинг арсеналида, шунингдек, «Янги олам» (Nеw wоrld), «Тик-так» ва «Ўғрилар» (The Thieves) фильмлари ҳам бор.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Ko'rganlar:: 32 | Добавил: www.horazm.net | Теги: #newsuz, #ahborot, #uznews, #Yangilik, #news, #habarlar, #Yangiliklar, #xabarlar, #новости | Рейтинг: 0.0/0


Kutubxona - Anvar Obidjon. Bezgakshamol-2 (hajviy hangomalar) / Kiril\nSiz shu sahifadasiz: Anvar Obidjon. Bezgakshamol-2 (hajviy hangomalar) / Kiril\nМуаллифАнвар Обиджон Асар номиБезгакшамол-2 (ҳажвий ҳангомалар)\nТуркумларКутубхона  Xалқлар - Ўзбек/мустақиллик адабиёти Бўлимлар - Ҳажв  Муаллифлар - Анвар Обиджон  Услуб - Шеърият Шакл - Китоблар Ёзув - Кирил\nТилЎзб Нашриёт«Шарқ» Нашриёт-Матбаа Акциядорлик Компанияси Бош Таҳририяти, Тошкент, 2003 Ҳажм67KBБезатишUzgen (admin@kutubxona.com) Қўшилган2014/05/01 Манбаhttp://forum.ziyouz.com/ind...\nНашр белгилариТаҳрир ҳайъати: Саид Аҳмад, Неъмат Аминов, Анвар Обиджон, Бобур Алимов, Аҳрор Аҳмедов, Ашурали Жўраев, Ҳожибой Тожибоев, Рустам Қосимов, Ҳусан Содиқов.Масъул муҳаррир: Ашурали ЖўраевАннотация\nБугунги илғор ҳажвчиларимиз қаторида турувчи Ўзбекистон халқ шоири Анвар Обиджоннинг машҳур Уста Гулмат тилидан ёзган ғазаллари кўп нусхада бир неча бор чоп этилса-да, кулгисеварлар томонидан тезда таламон бўлди кетди. Ушбу тўпламга девонаваш Гулматга чевара бўлмиш Кулкулий афандининг шов-шувли шеърий ҳангомалари жамланди. У бобосининг «Муштум» кутубхонаси туркумидан 1985 йилда чоп этилган «Безгакшамол» девонига тақлид қилиб, ўз тўпламини «Безгакшамол-2» деб атаган. Ишончимиз комилки, ушбу ҳажвий ҳангомаларни ҳам кулгидан симириб-симириб, яйраб-яйраб ўқийсиз.Агар ҳозир дўконда турган бўлсангиз, сизга дўстона маслаҳатимиз шундай: чапани оғайниларингизга совға қилиш учун бу тансиқ китобдан бир йўла икки-учтасини сотиб олақолганингиз маъқул. Кейин аттангланиб юрманг деймиз-да.iPad асбоблари\n1.1 1. Мақтанувчан зўр ғазал\n1.2 2. Шунчаки зўр ғазал\n1.3 3. Таклифли зўр ғазал\n1.4 4. Замонавий зўр ғазал\n1.5 5. Гарангсираган зўр ғазал\n1.6 6. Эзгин зўр ғазал\n1.7 7. Мавсумий зўр ғазал\n1.8 8. Ғирт зўр ғазал\n1.9 9. Тўйдаги зўр ғазал\n1.10 10. Кайфбахш зўр ғазал\n1.11 11. Қишлоқона зўр ғазал\n1.12 12. Ўгитли зўр ғазал\n1.13 13. Тантанавор зўр ғазал\n1.14 14. Кўркўрона зўр ғазал\n1.15 15. Носқовоқбоп зўр ғазал\n1.16 16. Дод-войли зўр ғазал\n1.17 17. Очиқчасига зўр ғазал\n1.18 18. Доғланган зўр ғазал\n1.19 19. Саёҳатли зўр ғазал\n1.20 20. Аттангли зўр ғазал\n1.21 21. Қўлланма зўр ғазал\n1.22 22. Тортимли зўр ғазал\n1.23 23. Янгича зўр ғазал\n1.24 24. Ижтимоий зўр ғазал\n1.25 25. Сўққабош зўр ғазал\n1.26 26. Кечинмали зўр ғазал\n1.27 27. Кутилмаган зўр ғазал\n1.28 28. Зардали зўр ғазал\n1.29 29. Зўраки зўр ғазал\n1.30 30. Жўғрофик зўр ғазал\n1.31 31. Айронлашган зўр ғазал\n1.32 32. Даракчи зўр ғазал\n1.33 33. Тентакпарвар зўр ғазал\n1.34 34. Қардошларча зўр ғазал\n1.35 35. Тамтамланган зўр ғазал\n1.36 36. Ачинарли зўр ғазал\n1.37 37. Дағдағали зўр ғазал\n1.38 38. Чўпчакнамо зўр ғазал\n1.39 39. Тилим-тилим зўр ғазал\n1.40 40. Доимгидек зўр ғазал\n1.41 41. Эс-хушли зўр ғазал\n1.42 42. Қаландарона зўр ғазал\n1.43 43. Ҳазилкаш зўр ғазал\n1.44 44. Сўроқли зўр ғазал\n1.45 Рақамсиз охирги зўр ғазал\nБезгакшамол-2 (ҳажвий ҳангомалар)\nLotin yozuvda Анвар Обиджон\n1. Мақтанувчан зўр ғазал\nМенингдек ташнабоп шоир олмадек камдир айронда,\nБиров бунда ҳақиқий дур, бировлар сохта маржонда.\nМолдан инсон қилодир фарқ ўт ўрниға ғазал кавшаб,\nҒазал таъмин хушламаслик фанда учрайди ҳайвонда.\nСолиқбонлик эди касбим, ғазал битмас эдим, найлай,\nБобом руҳи сачратиб шавқ танам бўйлаб сузар қонда.\nБобом носкаш эди машхур, вале менга табак манзур,\nТабак ичра «Казбек»и зўр, тутатсанг — дардинг осмонда.\nБобонг кимдир демас назмий қудуқда ғаввос ўлғонлар,\nАлар Гулмат ёйин сезгай Кулкулийча бу пайконда.\nКулкулий — Иккинчи Гулмат, бобомни ким этса ҳурмат,\nҚилиб шеърим газак-шарбат, қимиздан тортсин айвонда.\n2. Шунчаки зўр ғазал\nТожиқорин тўйга келар киндигини яланглатиб,\nЛико-лико қилиб бошин, қуймичини лапанглатиб.\nЕлкада тўн, оғзида нос, дўпписи қошин учида,\nКалишда тўзон кўтариб, иштонбоғин саланглатиб.\nЎтиб ялангдан тўрига, чикди ғижирлоқ сўрига,\nЎхшата бурнин мўрига, қилди дуо жаранглатиб.\nЖувонлара бир қараса, қозонлара уч қарагай,\nСоатдаги мушук мисол кўзин аланг-жаланглатиб.\nБир лунжига қази солиб, бир лунжига тиқди патир,\nКемирди борин борича шерикларин гаранглатиб.\nҚолдирди Кулкулга ушоқ дастурхонни ғарот қилиб,\nБўкканича кетди аранг ниманидир варанглатиб.\n3. Таклифли зўр ғазал\nКел, соқовдек турма, сайрона бўлайлик,\nБир-бировга шаъму парвона бўлайлик.\nНотаруслаб оврўпавий никоҳ-ҳужжат,\nМуллага сўнг бориб шарқона бўлайлик.\nЖадал ишлаб чиқармак-чун бола-бақра,\nИккимиз зўр қўшма корхона бўлайлик.\nТижорий сайр этиб Истамбулу Теҳрон,\nБозорларда умри кайфона бўлайлик.\nКелса омад — бирга яшнаб, кжсалиб жуфт,\nКетса омад — бирга вайрона бўлайлик.\nБўлди эртак бирлашиб Фарҳоду Ширин,\nЖанна-Кулкул бўлиб, афсона бўлайлик.\n4. Замонавий зўр ғазал\nЭ бўтакўз, қўндинг хаёлга мана қушдек,\nШеъримни дучор айлайин сенга яна муштдек.\nШеъримни қўйиб мўдалар эълонини ёдлаб,\nЖонимни жигин қирқма тобора жанақушдек .\nТомда мушук инграса бил ҳолим чатоқдир,\nМен ҳам хаёлингга қўнай гоҳ чала тушдек.\nРостини айт, нега мени кўрганда доим\nМетрога қочиб беркинадурсан каламушдек?\nУзро эсанг Вомиқ бўлай, кинога кирсанг —\n«Тико»нгни қўриқлай ўша полвон Сиёвушдек.\nШеър-хат битиб Кулкул секин сўмкангга тикдим,\nСўмканг ичида кетди фиғоним лашу-лушдек.\n5. Гарангсираган зўр ғазал\nСевдим Фотима-Зуҳрани — во униси! Во буниси!\nЗора ёниб севса мени ҳо униси, ҳо буниси.\nЎтса иковлон кўчадин икки кўзим тарқоқланиб,\nОҳ ураман жаланг-жуланг: «О, униси! О, буниси!»\nМўри-мўри табак чекиб ишқ йўлида ютсам заҳар,\nМен зорини айлар мазаҳ го униси, го буниси.\nКутсам этак ўпмоқ учун, ўтгай этак чангин қоқиб,\nГўёки мен паскаш гадо, шо униси, шо буниси.\nҚайси бирин чин севасан дейди куйиб содда онам,\nДилга ахир бирваракай жо униси, жо буниси.\nИкковининг феълин синаб билдим аниқ, Кулкулмамат,\nЎлдирадир бир кун мени ё униси, ё буниси.\n6. Эзгин зўр ғазал\nСевги дарди мени уйга қўйди паққос кўммалаб,\nЗиён кўрдим дўконимни очолмай кўп сўммалаб.\nҚайданам шум балобозга дуч келибман бемахал,\nТитки-питки қилди бағримни кўзида бўмбалаб.\nЛолман унга магар мен зулм этмасам-да бир грамм,\nНега устимга жафолар ёғдиродир тўнналаб?\nЗораки шеър-тузоғимга силовсиндек суқса бош,\nМўйловим ё бутоқ айлаб ўтса қушдек қўнмалаб.\nУнга бир танбеҳ берарга шайману, лек қўрқаман,\nЮродир тйғ тирноғини эгов бирла йўнмалаб.\nУчрашиб миршабга, Кулкул, бошга ёр хавф солғонин\nАрзланиб айтсамми ёки шартта лўнда-лўндалаб?\n7. Мавсумий зўр ғазал\nМана келдим ёнингга, ёр, йигирматта уриб бодринг,\nҚувончинг мен учунму ё тугунчамда кўриб бодринг?\nАна таажжуб, ана ҳайрат — тугунни тешгудек туртиб,\nТалпинодир сен томонга мендан олдин юриб бодринг.\nТакосин тарк этиб эчкинг келур барра пўчоқ истаб,\nЧўлоқ-шабкўр итинг ҳатто тилар мендан ҳуриб бодринг.\nСоддалар қиз дилин овлар тутиб олтин узук-балдоқ,\nМенингдек серфаҳмлар лек айлагай ром бериб бодринг.\nБу йил, э ёр, тўйга тахтман, ҳосилу ҳам даромад мўл,\nШўрим қурғон эди бултур эртароқ сал қуриб бодринг.\nКелиб омад такдиринг гар қўшилса мард Кулкулийга,\nЎтар умринг фароғатда чопиб, гўнглаб, териб бодринг.\n8. Ғирт зўр ғазал\nЗуҳрани «пакка» деб чопсак, менга Тоҳир етолмайди,\nБибини деб касалландим, биби ҳатто йўталмайди.\nҚанча севсам шунча ичдим, яна севдим, яна ичдим,\nБундан ортиқроқ севишни арганизм кўтармайди.\nМажақ-маймоқ хаёлдан ғум бўлиб бош ҳар куйга тушдим,\nЙигитни қиз бузар шайтон унча йўлддн чиқармайди.\nНуқуб кўксимга қарғанди чаёндан ёр бўлиб баттар,\nЧаён ўз ошиғин ейди, кўксидан лек итармайди.\nСевиб тўхтамга келдимки зоти сал суст қизни сўйсанг,\nПастлигинг ҳеч озармайди, иззатинг ҳам кўпармайди.\nАё Кулкул, бориб назминг ўқи оддий одамларға,\nКунинг қолса «даҳо»ларға битта шеъринг кўкармайди.\n9. Тўйдаги зўр ғазал\nДеманг тўйда келин зебо ўтирғонлар оросинда,\nБўлак бир қиз биза шайдо ўтирғонлар оросинда.\nКуёвга биз куёвўртоқ, келинга у келинсепчи,\nГулмиз ажриқ ичра гўё ўтирғонлар оросинда.\nБири ўйнаб, бири эснаб, емас авқот сатанг қизлар,\nУ қиз «хўр-хўр» ичар шўрво ўтирғонлар оросинда.\nСевдигимнинг қади шампон, ёнида мен пепсикола,\nАканг шумшук, у таманно ўтирғонлар оросинда.\nЮзи бўличкаю лаби хўрозқанд, гажжаги пашмак,\nЎзи тўқсон кило ҳолво ўтирғонлар оросинда.\nҲама жойда ҳама шоир ҳама қизга ёқар, Кулкул,\nМени севғон умас танҳо ўтирғонлар оросинда.\n10. Кайфбахш зўр ғазал\nЭ қақа қиз, қийпанглама, кимга керак ғамзаларинг,\nҚийпанглатиб вино узат — «Чашма», «Кагор», «Гимза»ларинг.\nБўлсин десанг олий базм тўлгунча қуй, тошгунча қуй,\nБобовга бер қанду асал, чучвараю сомсаларинг.\nКелса шароб — ёнингдаман, бегонаман — кетса шароб,\nЯнгича ошиқман ғалат, қотса қотар энсаларинг.\nАғдарадур тегса шамол — шалвираган жуссанг дема,\nКайфимда дуч келса агар яксон бўлар нинзаларинг.\nМай беру сўнг жаврамагил қайларда санғийсан дебон,\nБир тош ахир мастлик чоғим Бишкек, Боку, Пензаларинг.\nДил хумига илҳом-шароб тўлганда шеър битсамки, бил,\nБас кела билмас Кулкула Ҳамзатову Ҳамзаларинг.\n11. Қишлоқона зўр ғазал\nМуқом қилди сой бўйинда қоқигул,\nСўққа бўйдоқ, беллари ўйноқи гул.\nБошқа гуллар сирлашурлар жуфт бўлиб,\nЎйнаши йўқ биргина шу тоқи гул.\nСарғайиб турмай етилтир тўзғоғинг,\nОқбаданлар ичра бўл энг оқи, гул.\nҚўл узатсам нега баргинг силтадинг,\nДоғ дилимнинг ошди баттар доғи, гул.\nИзлаюрсан балки донороқ ошиқ,\nБу ўрамда ўзимман энг соғи, гул.\nШаҳар кетсам «Ромашка» кўп Кулкула,\nКуним сенга қолмас, э қишлоқи гул.\n12. Ўгитли зўр ғазал\nМардга меҳринг бас қилма ўтар-кетар дунёда,\nНомардларга арз қилма ўтар-кетар дунёда.\nМиннатсиз қоқ нон қўйган Нор йўқсилнинг пойин ўп,\nБойга бурнинг паст қилма ўтар-кетар дунёда.\nХомуш турса Хол пиён, яхшилик қил, вино бер,\nЛек ўзингни маст қилма ўтар-кетар дунёда.\nИтфеъл Ёрмат хасисдан сўраб юрма сигарет,\nҚийматингни хас қилма ўтар-кетар дунёда.\nПўчтачидек етказма Эшмат сўзин Тошматга,\nҒийбатланиб сас қилма ўтар-кетар дунёда.\nЭй Кулкул, шеър дафтаринг четин еса ер сичқон,\nКичикларга қасд қилма ўтар-кетар дунёда.\n13. Тантанавор зўр ғазал\nКелодир кўкрагин элаб байрамда юрғон дўмбоғим,\nОрқа этакларин силаб байрамда юрғон дўмбоғим.\nҚўрқадурман бугун бехос посон мўйловни куйдиргай,\nДилга гўлахдек ўт қалаб байрамда юрғон дўмбоғим.\nҚиё боқмас пул узатсам гадолар эргашиб унга,\nЎтар бир ноз-ла ҳақ тўлаб байрамда юрғон дўмбоғим.\nКиссавурлар у ёнимдан қочар ҳамёнимни талаб,\nБу ёндан жонимни талаб байрамда юрғон дўмбоғим.\nБалки ишқимда ёнгандир, совутди ўз-ўзин аста,\nМузқаймоққа бармоқ булаб байрамда юрғон дўмбоғим.\nПайқадимки адо қилгай мени ҳам бир куни, Кулкул,\nМузқаймоқдек ялаб-ялаб байрамда юрғон дўмбоғим.\n14. Кўркўрона зўр ғазал\nОғрир оёғим дарди ишқ тиззада марказлашиб,\nЁзмасам бўлмас қўйиб ошпазлигим, шеърпазлашиб.\nПулла, эй газмолсотар, газчўпда ўлчаб газмолинг,\nМен сотай дил газзагини мисралар газ-газлашиб.\nҒам чекиб эл ишқида ўкранса ёт шоир агар,\nСизга мен хўнграй сулувлар жабридан бир ваъзлашиб\nЖаззава тутганча ёр юрса тушибон жазда рақс,\nЖазманин жони буёкда жиззадир жаз-жазлашиб.\nЧўлдаги юлғун мисол сўлдим уни суйган сайин,\nСуймасам юргай эдим мен ҳам қорин гумбазлашиб.\nКулкул афанди севдики, хўшшайма ёр, сен ҳам сев,\nСевмасанг расво бўлодир шеърларим пирказлашиб.\n15. Носқовоқбоп зўр ғазал\nГоҳида қолмай табак кифтладим оз-оз нос,\nБир-биридан ўткиру хуштаъму соз-соз нос.\nАйниди кўнглим пича кайф уриб, бош айланиб,\nЧот кериб босдим қадам, айлади ғоз-ғоз нос.\nБилмадим балки бошим қилди носга ишва ё,\nРақс этиб бошим ичинда қилди ё ноз-ноз нос.\nДер табиб: «Бадбўй димоғ тушларинг алғовлатур,\nКи этур соғ бандани тентагу вос-вос нос».\nТурса «Казбек» ҳайкали Иккинчи Гулмат қалбида,\nҚистади Гулмат Биринчи: «Э болам, ёз-ёз нос!»\n16. Дод-войли зўр ғазал\nҚочди дўндиқ мен фақирни ортидан ҳак-ҳаклатиб,\nКўзларим ёшини сузма сингари чак-чаклатиб.\nАҳли эркак жонига қасдлар қўмондони бўлиб,\nТортди устимга балолар аскарин лак-лаклатиб.\nМен ўкинч даштида бўзлаб мисли ғижжак йиғласам,\nБоғда у айшин суродир дойрасин бак-баклатиб.\nБарчиной Алпомишин асраса, ул раҳми йўқ —\nЭзғилаб ўтди жигарни тўфлисин так-таклатиб.\nҚайдадир ул майсақошим, лаби гўё шўрданак,\nМақтайин киприкларини битталаб як-яклатиб.\nХалқаро мавзу қолиб, борсам-да ишқий шеър тўқиб,\nХдйдади Кулкулмаматни итларин вак-ваклатиб.\n17. Очиқчасига зўр ғазал\nБўрини қонхўр деманглар, ўлмасига қон керак,\nКатта тошнинг остида минг майда тош — қурбон керак.\nЮрмангиз беҳуда қарғаб, бўрилик осон эмас,\nБўри бўлмоққа темир тиш ҳам пўлатдан жон керак.\nШерхону йўлбарслар ичра бўрилик қилмоқ оғир,\nШу зайл кун кўрса одам, юзталаб иштон керак.\nСақлагайдир тоза иймон ерда одам наслини,\nБўрича даврон сурарга бўрича виждон керак.\nЭсла одамлигинг Кулкул гоҳ кўриб ҳайвон зотин,\nЎз-ўзин танирга инсон гоҳида ҳайвон керак.\n18. Доғланган зўр ғазал\nБандиликка мени ташлаб озодлигингдан доғман,\nЁтибман ербиринг вайрон, ободлигингдан доғман.\nЭ паранг қиз, отанг бирла онангга гар эсанг авлод,\nМакр бобида шайтонга аждодлигингдан доғман.\nБошқаларга бўлиб малҳам «Тез-искўрий ёрдам» мисол,\nИшқ ўтимга пажарникдек жаллоддигингдан доғман.\nИшқда Мажнун майўр бўлса, севгида мен-ку палкўвник.\nЕфрейтўрфеъл бир сатангга саллотлигингдан доғман.\nҲисларим тирнабон беҳис, асаб торимни ўйнайсан,\nДутор топган жунсотардек бедодлигингдан доғман.\nҚўйиб қизга тузоқ, Кулкул, ўзинг, эҳ, ҳар сафар мажруҳ,\nЎлимдан қўрқмаган ботир сайёдлигингдан доғман.\n19. Саёҳатли зўр ғазал\nТоғ-дала кезмоқ бўлиб, ташлаб шаҳар қизлар билан,\nБир ўзим чиқдим сайлга ўн нафар қизлар билан.\nЎзбегу уйғур, қозоғу тожигу туркман, ўрис,\nҚорақалпоғу карис, қирғиз, татар қизлар билан.\nЧучмомо кавлаб адирда, жарда қувлаб қурбақа,\nҚочдик илондан шатталаб новча-пакар қизлар билан.\nСўнг дала ялпизларин ҳидлаб фаранглар атридек,\nОтқулоқ еб устига сепдик шакар қизлар билан.\nДаштда бир ташландиқ уйни айладик «Супер отел»,\nДойра базмин қиздириб ҳуфтон қадар қизлар билан.\nКулкулмуҳаммад, шўр қуриб, қолдим-ку томда дилдираб,\nУйда бир бахтли мушук ухлаб ётар қизлар билан.\n20. Аттангли зўр ғазал\nЧиққанди эрдан севгилим, бошқа меров олди яна,\nКирмади бағрим қасрига, торгина уй солди яна.\nАжрашдию атторидан, даллолга кўнгил бойлади,\nКатта бир шоирни банд этмакка уёлди яна.\nХаппа ютарди ёт аёл мен каби юмшоқ луқмани,\nВаслима парҳезланиб нафсини тиёлди яна.\nБу буюк фожеъ магар, на унда айб, на менда айб,\nМуттаҳам такдир оёқни орқадан чолди яна.\nҲоригай ўйлаб бошим, чарчаб ёзармон ўнг қўлим,\nСўйлабон ишқ дарсини нодонга жағ толди яна.\nГулмат бобо, гар чеваранг Кулкул афанди «оҳ» деса,\nАнглаки ўзбек учун бир зўр ғазал қолди яна.\n21. Қўлланма зўр ғазал\nЖўжа шоир, энди пандимга тоқат қил,\nСўзим умринг хонишига нақорат қил.\nБу оламда хаёл ашё, юрак дастгоҳ,\nДўкондир бош, ёйиб фикринг тижорат қил.\nНазм чўнг мўъжиза, ноёб, муқададсдир,\nНазм битсанг наср бирла тахорат қил.\nКангул — бир уй, агар шоир десанг ўзни,\nЎз уйингни ўзинг ёндир ва ғорат қил.\nХатойимни қидирма гап титиб, э бит,\nХатомни ҳам ўзингга сен маҳорат қил.\nКулкулийга эгилма, лек билиб мактаб,\nШеърларимни ҳар куни бир зиёрат қил.\n22. Тортимли зўр ғазал\nЮсуфдек мен ўсал ошиқ, Зулайҳодек даво «Казбек»,\nЎкинганда тасаллимдир, қўшиқ айтсам наво «Казбек».\nТамокини қилиб малҳам, берур шоирга зўр илҳом,\nАгар танқидчи бир тортса ўлдирур беҳаво «Казбек».\nАйламиш гуржилар юртин Мангуберди нечук ишғол,\nНаҳот ул зотни ҳам этмиш ўзиға муфтало «Казбек»?\nЧекар ўзбек, ўрис, озар, балки ҳинду хабаш, инглиз,\nБМТдан бурун қурган алоқа халқаро «Казбек».\n«Прима», «Лайка»ю «Шипка», «Памир»лар ўлди савдода,\nЯшаб келмоқда «Кент», «Камел», «Ҳолливуд», «Хон» аро «Казбек».\nКулкулийдек зиёлилар тутатса фахр этур яйраб,\nЮрислар ҳам чекиб баъзан бўлур бахти қаро «Казбек».\n23. Янгича зўр ғазал\nБоқмасанг ёрим дилимга ёприлур жумбоқ, боқ,\nМўлтираб умринг ўтодир нега беўртоқ тоқ?\nҚийнадинг ёшлик қилиб бу шоиринг шашлик қилиб,\nГар таним тандирга тиқсанг бўлмағай андоғ доғ.\nТушмадим молу амал ё зебу зийнатга асир,\nСевгига таслим бўлойин силкитиб байроқ оқ.\nНорасо бўлсам ўзинг айлаб расороқ сев, ахир —\nКашта тиксанг гул чизиб, бўлғай-ку чит белбоғ боғ.\nҚувнадим ишқ занжирин солсанг-да жонинг соғ кўриб,\nҚўл ипингда мисли қул мўнди кўзмунчоқ чоқ.\nҚувди ёр галдирлигимни Кулкулийга эс бериб,\nОқибат бўлмиш кўрингки шоири носоғ соғ.\n24. Ижтимоий зўр ғазал\nКим Бақокал каби оччангал бўлур,\nСавлати зўр ақли ҳам сал-пал бўлур.\nҲар амалға ишқибоз, у лоақал —\nИкки ялқов узра бош танбал бўлур.\nҚаро кўнглин ниқоби оқ галстўк,\nФеъли исқирт, тўни пок баҳмал бўлур.\nБурун тиқса агар ҳарбий жабҳага,\nБир аскарга қалбаки генрал бўлур.\nАйтса бошлиқ тонар ҳатто жинсидан,\nКеча айғир, бугун у байтал бўлур.\nБақо сур бўлмадинг, Кулкул, шукур қил,\nТийик нафсинг сенга зўр ҳайкал бўлур.\n25. Сўққабош зўр ғазал\nКипригинг чархланиб «шир-шир» шу оқшом менга ёйлансин,\nМенга ўқ тегсину бунда, душманим унда «вой»лансин.\nТилим тинсин сўкишлардан, дилим ром айласин васлинг,\nУйимдан тарқатиб зулмат юзинг кўрпамда ойлансин.\nХиром этсанг қистиройин ҳама мақтовни дўппингга,\nЗанглағон бу кангул мойдек сўзингдан қайта мойлансин.\nКи бармоқда узук посбон, қулоғингда сирға соқчи,\nБебаҳо лабларинг энди мўйловим бирла пойлансин.\nКўзларингдан кўзларимга ҳисларинг чаккалаб томсин,\nИкки зулфинг икки дарё бўлиб кўксимда сойлансин.\nШирин авқот умид қилмай ширин ёр орзула, Кулкул,\nҚари қирчанғиликдин кеч, юракда туйғу тойлансин.\n26. Кечинмали зўр ғазал\nДеманг ким у сени бежиз қийнади,\nБисмиллосиз туғилғон қиз қийнади.\nБелимдан ушлади дебдур чақимчи,\nУч акоси қувиб ғиз-ғиз қийнади.\nОтоси мушт уриб шилди жағимни,\nОноси жағга босиб туз қийнади.\nОпоси бўчкада музқаймоқ сотур,\nТўкиб ичга бир ҳовуч муз қийнади.\nТағосидан сўраб борсам ҳимоят,\nҚуйдириб ғишт ёзу то куз қийнади.\nРойиши бор ўзга қиз топ, Кулкулий,\nАз-азал шоирни беюз қийнади.\n27. Кутилмаган зўр ғазал\nЯхшига эш бўлиш шарти — яхшилардан суринмаслик,\nЁмондан асраниш шарти — ёмонларга кўринмаслик.\nКучук зўр чиқмоғин билса бўрилар ёприлиб ғажир,\nЎлиб довруғ солиш шарти — тирикликда билинмаслик.\nБошингга гоҳ бало келғай ихтирою ташаббусдан,\nХатосиз иш қилиш шарти — иш қилишга уринмаслик.\nБолари бойимас — хотам, жим ташиб, жим ютар сичқон,\nЎзингга тўқ яшаш шарти — ўзгаларга илинмаслик.\nКичик чумчуққа дап қилмай магар турна топар иззат,\nБўрилик обрўйин шарти — қуёнга авф қилинмаслик.\nҲаётга зоғ боқиб Кулкул ҳар қадам ғам-алам тортдинг,\nТузук шоир бўлиш шарти — дард чекишдан эринмаслик.\n28. Зардали зўр ғазал\nСуйган қизим бой кўсанинг ёри бўлиб,\nЙиғлар ана шоирининг зори бўлиб.\nБойнинг ширин сўзлари ҳам унга заҳар,\nЭнди менинг дўқ-пўписам дори бўлиб.\nКулбама у келса агар зийнат эди,\nБой ғазнаси ичра турар хори бўлиб.\nТашвиш юкин остида бой — букри туя,\nМен юраман эркин ҳаёт нори бўлиб.\nҚунт ила ёр сочин силаб, ором бериб,\nАврар эдим тонггача ҳинд мори бўлиб.\nБойни қара, Кулкул афанди, то саҳар —\nХуррагида дам соладур қори бўлиб.\n29. Зўраки зўр ғазал\nБалофеъл ёримни сизга сўйлайин бобу боб айлаб,\nМагар исми Адолатдир, адолатсиз ҳисоб айлаб.\nАдолатмас, Адўлифдек ётиб бункерсимон уйда,\nМени ташқида қолдирди худди Робинтроп айлаб.\nКаммиди қиз жафоси, ваҳ, тағоси бўғди бўйнимдан,\nКўзиға «Кабек»им босдим муносиб бир жавоб айлаб.\nГулматийча десам: тузлаб юрак, буйрак, жигар, ўпкам,\nБошимга етди охирда мени тўрт сих кабоб айлаб.\nАридек тўздириб илҳомларимни ишқ чўпин ниқтаб,\nШеърларим каштазор қилди тилгинамни попоп айлаб.\nҚизиқ ҳолат тушиб бошга қотибдур Кулкулий мумдек,\nЮрар ўз кўзёшимга ёр ўзимни бош мироб айлаб.\n30. Жўғрофик зўр ғазал\nФарғона — Шошнинг ўртаси яланг-юланг,\nҚамчиқ довонин йўллари иланг-биланг.\nШошдаги қизларни бориб кўрай десам,\nУйдаги ёримни кўзи жаланг-жуланг.\nШошда кезар дутор-гитар оҳанглари,\nУйда қозон, киртоғора даранг-дуранг.\nГоҳида ер чопиб, гоҳи мол боқаман,\nГоҳи кўмир ташиб тилим саланг-суланг.\nМен каби зўр шоир сира бўлмас унут,\nЮрсам-да қишлоқисифат гаранг-гуранг.\nКулкулни Наврўзда — туғилғон кунида\nЭслайди халқ мушак отиб варанг-вуранг.\n31. Айронлашган зўр ғазал\nЗап етилмишдир бўйинг ой юзларинг ширмонлашиб,\nОлд томондан олмазору орқадан хирмонлашиб.\nСуйканиб ёшликда кино келса патта олдириб,\nЭнди ҳеч қилмай писанд ўтдинг сочинг ўрмонлашиб.\nБўлма кўп беюз десам мен, «Фу!» дединг захринг сочиб,\nЧиқмаса басдир газетда дўкдаринг фармонлашиб.\nБир пақир айрон билан қолдим кетингдан термулиб,\nЮз пақир орзу-умидлар минг пақир армонлашиб.\nМен қолиб кетдинг сайлға сатта пулдорлар билан,\nЎрганиб Лўндўн, Порижда юрғали меҳмонлашиб.\nЧиқмадинг хорижга, Кулкул, сотмадинг ҳеч ўзлигинг,\nБорса ким Берлинға балки қайтадур гирмонлашиб.\n32. Даракчи зўр ғазал\nКирди бир қиз қалбима разбег билан,\nВаслининг хуммори тенг «Казбек» билан.\nАйлади ишғол дилим бир зарбада,\nТўқнашиб лолман спесназдек билан.\nОртидан чопдим лапанг ўрдакланиб,\nИшқ кўлинда сузгали ғоздек билан.\nСоғиниб келдим фалон хил нозини,\nАжрашиб нози пича оздек билан.\nКи ўша «Тико»симон қиздан кечиб,\nБир очомлашсам эдим «МАЗ»дек билан.\nСевгида манзил тополмай Кулкулий,\nБўзлагай куйган юрак — жаздек билан.\n33. Тентакпарвар зўр ғазал\nХомила олмасин ғўри — ўша испиропкасиз жинни,\nЎта сассиқтутун мўри — ўша испиропкасиз жинни.\nЗоти жиприқ ғийбат аҳлин подаси гоҳ қурса давра,\nЖойи шу молхона тўри — ўша испиропкасиз жинни.\nҚутирғоч ўз қизин иғво қилиб ёзса ажабланманг,\nТузатғай букрини гўри... ўша испиропкасиз жинни\nЧала англаб, чала сўйлаб, чала битгай, чала ғажиб,\nЧала кўппак, чала бўри — ўша испиропкасиз жинни.\nАмал-обрў топса кимдир ортидан изма-из кавлар,\nШалоқ иблисга кир чўри — ўша испиропкасиз жинни.\nКулкулий ҳеч ишонма ким қоплону шер деса ҳавфли,\nҚончи ҳайвонни энг зўри — ўша испиропкасиз жинни.\n34. Қардошларча зўр ғазал\nУкраин қиз севги муҳрин юракка босдию кетди,\nЎзимдан дор ясаб унга ўзимни осдию кетди.\nКўзи зангор ўша отин сездириб бой-баланд зотин,\nЗулфига пуркабон олтин менга гўр қаздию кетди.\nЮракни бир қилиб дангал, дедим «пастўй» чўзиб чангал,\n«Ай-яй» дея чап бериб сал, ўзин қутқаздию кетди.\nҚолмас эрдим кўзим ёшлаб кетса бир қисмини ташлаб,\nОёкдин бош қадар бошлаб баланду пастию кетди.\nОносиға бориб тикка, десам: «Қизни бер ўзбекка»,\nБоқиб оғзимда «Казбек»ка ҳушидан оздию кетди.\nОтосин билсам улфат деб, қувлади бирбало «...мат» деб,\nБуни ёш авлодга хат деб Кулкулий ёздию кетди.\n35. Тамтамланган зўр ғазал\nҚизиқ шеърлар тўқиб Шошга тижорат қилғали келдим,\nОлифта баъзи шоирни хижолат қилғали келдим.\nЁрга ёлғондакам йиғлаб, элга ҳам қалбаки куйғон\nДардфуруш тўдалар бирла рақобат қилғали келдим.\nМиллатин қоқлаган бойлар, юртга бефарқ казоларни\nШирин гаплар билан зимдан ҳақорат қилғали келдим.\nЎлдириб хун олишликдан кулдириб жон олиш яхши,\nНафратимни мазаҳлардан иборат қилғали келдим.\nКулкулий, кул, димоғдорлар кулгининг қудратин кўрсин,\nҚисинган Кулгининг рамзин Жасорат қилғали келдим.\n36. Ачинарли зўр ғазал\nБўйи етғон санамни деб бўлиб қолди бошим ғир-ғир,\nБузиб ўтғоч қовоқ-киприк тўғонин кўзёшим ғир-ғир.\nАна Булбул яна Гулга менинг шеъримни куйлайдур,\nБўлак шоирга мухлис ул Қарғаларга тошим ғир-ғир.\nБошокдек бел эшиб дилдор кўзин бежо сузар бўлса,\nНафас пиш-пиш бўлиб туйқус имо қилғай қошим ғир-ғир.\nЁғилса тош берардим дош, соғинтирса вале ёрим —\nТанамни тарк этар чумчуқ тўпидек бардошим ғир-ғир.\nКўзи гўё ўгит айтур жабр қилсам сабр қил деб,\nТушунмас ул пақиркалла — ўтиб борғай ёшим ғир-ғир.\nСовчи бўл деб, э Кулкулмат, ёлладим қанча қондошни,\nЕтмади наф алардин лек бўлди ғойиб ошим ғир-ғир.\n37. Дағдағали зўр ғазал\nОхиратни сотиб қилғон кайфингга ўртанча бармоғим,\nОдам номи яна исроф — ҳайфингга ўртанча бармоғим.\nПиён қўш улфатинг қурсин — бири қўшнинг, бири божанг,\nЎша қўш кулфатинг Нору Сайфингга ўртанча бармоғим.\nБобом ул деб, зотим бул деб кўринғон зотга қайдингга\nВа бўғиздан булоқ бўлғон қайтингга ўртанча бармоғим.\nАйни рўза ойи миршабхона олдида донг қотдинг,\nТанлаган жойингу топган пайтингга ўртанча бармоғим.\nТавба айлаб зора ювсанг қўланса айб-гуноҳингни,\nАслида бор гуноҳу бор айбингга ўртанча бармоғим.\nШеър ёзишни қийиб қўйдинг зўр радиф кашф этиб, Кулкул,\nЎз-ўзинг мақтағон сўнгги байтингга ўртанча бармоғим.\n38. Чўпчакнамо зўр ғазал\nДугонангдир бўйнига дур, қулоққа тилла осғонлар,\nУлфатимдир куя тушғон қулоқчин бошда тўзғонлар.\nСенга сирдош фан-ҳунардан бахт қидирғон орзумандлар,\nМенга йўлдош текин ишрат топарға режа тузғонлар.\nЯлаб болу мурабболар ёнингда бир гала тўлпоқ,\nҚуруқ вино ичиб сўлғин ётар теграмда озғонлар.\nКитобхонлик бир баҳона кезарсиз уйма-уй меҳмон,\nБетаклиф тўйма-тўй юрсак биз — уйдин кўнгил узғонлар.\nБўлиб бир кўча ўтдингиз чирманиб шоҳи-атласга,\nТикилдик жим мазгисин ис, кўйлагин бурга босғонлар.\nМарксий бир хулоса шу бу ҳолатға, аё Кулкул,\nБиз — қаровсиз эзилғонлар, гўзаллар — бизни эзғонлар.\n39. Тилим-тилим зўр ғазал\nЕмрилса сўз бойлиги — тоғ қирчаланур,\nТил бузила борса элат парчаланур.\n«Иноқ», «Тотув» унут бўлиб, фақат «Аҳил»\nҚолса агар жингала соч калчаланур.\nАрабий Ҳақ сўзидир, сев, форсийни уқ,\nЛек жўясиз қўлласа, гап ғалчаланур.\nЎз тилимиз — ўз еримиз узра чинор,\nОврўпача чатишса мўл, арчаланур.\nЎзбекникин жангчи тили дерлар азал,\nБой берса қўрс эркаклигин, маржаланур.\nАсра тилинг, Кулкул, яна ёт тилни бил,\nШунда жаҳонга қулоғинг дарчаланур.\n40. Доимгидек зўр ғазал\nҚайданам э қушбурун қиз тузоғингда шақал бўлдим,\nМамайқўрғон каби зулминг лашкарига қамал бўлдим.\nТаксига пул бўлиб исроф совчилар сўлжайиб қайтгач,\nТахт суякни оғиздан олдириб итдек ўсал бўлдим.\nЮрибман энди тентакваш, унутдим қайдаман, кимман,\nБемакону беметирка, беисм, бемучал бўлдим.\nБўлиб кўзёшларим уммон сузодирман кема янглиғ,\nЙиғилса мен кабилар бу флотга адмирал бўлдим.\nЯшардим шод ғўдайганча ўз-ўзимга бўлиб ҳайкал,\nОёғинг остида аспалга қоришдим, шағал бўлдим.\nКулкулий мен эдим одам дилдаги сирларим асраб,\nЎзимни шу қағозга беаёв чаплаб ғазал бўлдим.\n41. Эс-хушли зўр ғазал\nБилмагаймиз умр сўнгин, аммо билодир ўлим,\nЖонимизни белгиланган дамда юлодир ўлим.\nЕр устинда сиғмайин гоҳ жой талашсак зўрлашиб,\nЕр остинда жим ётарға мажбур қилодир ўлим.\nЭслабон бесамар кунлар, сергуноҳ онларни биз,\nЎкраб-ўкраб йиғлар эрсак, пинҳон кулодир ўлим.\nҒафлат ичра ётар вақти тирик дўстмиз ўлимга,\nЎлиб ҳам гар ҳаёт юрсак бағрин тилодир ўлим.\nЯшай олсак одамий дард ва инсофда, Кулкулий,\nАбаддурмиз биздан олдин ўзи ўлодир ўлим.\n42. Қаландарона зўр ғазал\nКелса санам нархини Лайло қилажак,\nМажнунлатиб гўлларни шайдо қилажак.\nИлдириб ишқ тўрвасини, васл тилатиб,\nКўпни гадо, ўзни яна шо қилажак.\nКим биладур — бизни атай айлаб гадо,\nСаховатин қай куни ижро қилажак?\nКутсак-да ҳеч бор этмайин ҳимматини,\nҲар гал яна бир фитна пайдо қилажак.\nЭнг ёмони — ялинтира, тилантира,\nМендек йирик шоирни майдо қилажак.\nБағрим эзиб, тангрига тинсиз йиғлатиб,\nКулкулни у сохта Ҳувайдо қилажак.\n43. Ҳазилкаш зўр ғазал\nКўпқават уйда яшарға кимники тоқати бўлғай,\nОносин елкалаб ҳажга борандек жаннати бўлғай.\nБошланур илк азоб-қийноқ оёқ ювмай ҳали сўфи,\nСутчи қизда опера хонандасин санъати бўлғай.\nИш-ўқишга чопса ҳамма, зина «так-так», «тарақ-туқ», «гурс!»,\nИт югурғон пиёнино товшининг ғурбати бўлғай.\nТунда кимдир ўқир оят, сўкар қай маст қувиб ёрин,\nЧапда аза, ўнгда қизтўй, сўғин жанг навбати бўлғай.\nОстки қўшнинг турбани «дангданг» қилур кўпроқ йўталсанг,\nУсткининг гоҳ тепангдан сув қуярға мандати бўлғай.\nИшда роҳат қилиб Кулкул, безиллаб уйга қайтмокдин,\nКулаҳмаддек ер остиға кирурға рағбати бўлғай.\n44. Сўроқли зўр ғазал\nДевор оша боқай-чи бир ул қўшни қиз яккамикин,\nТирноғини бўяр, ана, хиногами, лаккамикин?\nНеси мени мафтун этар, пишлоқсимон юзларими,\nЁ ўзи думбул-шўрвада пишган ширин маккамикин?\nФеъли жуда жангаридир, гап отмадим, қони унинг —\nҚайси қабилага туташ — массагетми, саккамикин?\nҚанча тузук-сузик билан қувлашмачоқ ўйнаб роса,\nОхир келиб тўхтаганим менга шу қиз паккамикин?\nТўзитадир хаёлларим юракка оғудек томиб,\nЁки бошим чаноғидан тешиб ўтган чаккамикин?\nСескантириб Кулкулни ким шақиллади боғ ортида,\nУ — севгилим оносими, ё шунчаки ҳаккамикин?\nРақамсиз охирги зўр ғазал\nДемиш Гулмат — гулиқаҳқаҳ бўлиб тарихга киргум мен,\nКуйса Машраб шами, гулдек сўлиб тарихга киргум мен.\nАгар Машраб ёқиб қаҳрин чирмовуқларға ўт қўйса,\nИлжайиб аста томирдан юлиб тарихга киргум мен.\nЎзин мангу ҳайкалини қурса Машраб ўзи билмай,\nИлгаритдан жойим созлаб, билиб тарихга киргум мен.\nЧақнаса фарқсиз боқурлар, додлашар портласа юлдуз,\nҲама алломалар янглиғ ўлиб тарихга киргум мен.\nЯна Гулмат демиш — Машраб сўзин нопокка ўқ қилди,\nҲаром қўлга захарли гул илиб тарихга киргум мен.\nКулкулий шеърларинг бол-хат, таъмида — кислота сулфат,\nЭлга Гулмат сирин улфат қилиб тарихга киргум мен.\nНари тур э дилёқар қиз, ўзни мен ўтга топширмай,\nБир азобим қилиб мингта, ярамни йодга топширмай.\nЙўлинг пойлаб аёзда кўп, тумов бўлдим, жавобгарсан,\nСени солдим Худойимга ишингни сўдга топширмай.\nУмринг бўйи шукур қил — чапдан ўнғайгунингча,\nСени асраб келди Ҳақ ўсиб-қўнқайгунингча.\nБалки бир юрт йўқ бўлди сен алжираб маст-алас —\nБир йиқилиб, бир туриб, яна дўнқайгунингча.\nБир гўзални мадҳ айламиш Мир бобонинг ўзлари:\nКипригининг соясинда ул парининг юзлари...\nЖаҳонга бир айтсин энди Кулкулий ҳам ўхшатиб:\nЁтар бурним салқининда уч маҳалла қизлари.\nМўминтой қулга бу — фармонли дунё,\nОрзуманд бандага — армонли дунё.\nФаҳмдор кишиға — қамчили каззоб,\nЯллабоз анқовга — гармонли дунё.\nЎз сўзи-ла яшар шоир пишиқ ё хомидан сўйлаб,\nБу руҳий хасталар қасрин тиканли ромидан сўйлаб.\nБўлма артис, Кулкилийжон, кеча бир артисни кўрдим,\nЎзи ножинс, турар аммо Темурнинг номидан сўйлаб.\nО Кулкул, тескари дунё — тагингда,\nБилмасдинг сирин маст ётмаганингда:\nЭнг қизиқ нарса — энг зерикарлигу,\nЭнг кутган нарсанг — энг кутмаганингда.\nБу оламнинг тенг ҳуқукди аҳлисан,\nБахтли бўлиш учун тўла ҳакдисан.\nШеърим ўқи, мағзин тушун, бахтга бот,\nТушунмасанг, ундан баттар бахтлисан.\nЎтиб баҳор-ёзим, шу қишдан —\nИстеъфога чикдим севишдан.\nДемак боши очиқ хонимлар\nЭнди ҳоли хатар-ташвишдан.\nГўё менинг вужудим кўпмиллатли бир хонлик,\nГоҳ ўйиним ҳиндчаю, гоҳ оҳанггим эронлик.\nОшпазликда ғирт уйғур, тиловатда арабман,\nДилим, тилим ўзбегу, бурним озарбайжонлик.\nЎйлагил қўркдим дўқингдан мен қачон,\nЧақчайиб бурнингни қилма бақлажон.\nШер учун обрў эмас пашша қувиш,\nЭ рақиб, давримда майли сақла жон.\nШерик топмай ўзим бирла ўзим ойнакда ичгайман,\nКоса синса, орқасига қуйиб пойнакда ичгайман.\nИчарман гоҳ ўзим мақтаб, йўқ ғанимдан куйманиб гоҳ,\nБезрайиб гоҳи ҳайъатда майни чойнакда ичгайман.\nУёти йўқ зот уётдин ўлмағайдир ўлмаса,\nФикри қул нурсиз ҳаётдин ўлмағайдир ўлмаса.\nЎзганинг дардларин уқмас то ўзи дард чекмаган,\nЎз «Баёт»и йўқ «Баёт»дин ўлмағайдир ўлмаса.\nАста келдим далда бирла яхши гапга оч бўлиб,\nЁра айтай ҳасратимни кўнглима тилмоч бўлиб.\nБарча қиз хил-хил таому, севдигим ёлғиз палов,\nҚақраниб турсам нетар мен ёнида қирмоч бўлиб?\nНозингга учиб девона Машраб бўлақолдим,\nХўрликда қолиб кўзёшга хумдек тўлақолдим.\nТарк этиб жабринг дўзахин, ўз хотинимдан —\nЖаннатни исин сездиму уйга келақолдим.\nУмринг сўнар бахт деган юлдуз милтиллагунча,\nКўз аланглаб кипригинг ҳайрон пилпиллагунча.\nЁшлигингни берма бой, бос тиканни, ўтга кир,\nЁшлик ўтар қўшни қиз уч-тўрт жилпиллагунча\nМен ухласам нафас ростлар қаламим,\nДилим тирнар тушимда зўр аламим:\nИчишда тенг келсам^да минг улфатга,\nЁзишда тенг келмадим бир Гулматга.\nДутор чертай динғир-динғир,\nЎйна, ёрим, қинғир-синғир.\nБир кунда бир ичиб келсам,\nҚилма ҳадеб минғир-минғир.\nЯсансанг мен тақинчоқман,\nЧўмилсанг мен оқинчоқман.\nБезиб кетсанг қочолмассан,\nОёғингда қоқинчоқман .\nГарчи жанжалда баланддир,\nДод солишда зўр талантдир.\nҚўшнилар билмас, хотинчам —\nХудо урғон семувлантдир .\nФаҳми бўрдоқ етилғонман.\nЭ рақиб, ул «Тарих»ингта\nСенсиз таклиф этилғонман.\nМўйқалам дер мўйлови ўқ:\n«Сариқ ранг — оч, қора ранг — тўқ.\nШундан фараз қилурмизки,\nБу оламда ҳақиқат йўқ!»\nГуруч эдим бошокланиб,\nКўп эзилдим оқшоғланиб.\nРубоб билан солдим охир\nЎжар қизни машшокданиб.\nЧимлоқда чим чайнаб юрдим,\nЧойдишдек гоҳ қайнаб юрдим.\nУ ёмон қиз эрга теккач,\nКўнглим тиниб, ўйнаб юрдим.\nШафқатинг, ёр, сероб бўлсин,\nЛабинг бепул гулоб бўлсин.\nСевги қоидасин бузсам,\nБу жоним иштароп бўлсин.\nКел, ошна, қаҳрингдан узат,\nЁв қўпса, жаҳлингдан узат.\nОртса лек жоҳиллигим,\nАхлиққа ақлингдан узат.\nҚўлма-қўлсан, сен ясанғи,\nСенга, ёрим, мен асранғи .\nАсқотурман, чиқса ишдан —\nЎй-хаёлга итоб бўлдим,\nШеър ёзарда шитоб бўлдим.\nЭдим балки ёмон одам,\nВале михдек китоб бўлдим.\nКўп қийнади йиғлатиб...\nОхир мени ухлатиб,\nЭрга тегиб кетди у.\nУй ёнмоқда беомон,\nСоҳиби юрар шодон,\nКуймади деб соқолим.\nНаша уруғ еб оз-моз,\nҲужум қилди ёш хўроз\nОч ёттан бир қассобга.\nСиллиқ ўтсин деб пора,\nБошлиққа бир бечора\nПул берганмиш совунлаб.\nТопилди чит тўшагим,\nСолғон экан эшагим\nБу денгизнинг балиғи\nНега «Шўрсув солиғи»н\nБир шилқим дер: «Бу тентак\nОдам қуриб кетгандек,\nЎз хотинин севармиш».\nМен ҳам эгов ясадим...\nАрзигудек асаб йўқ.\nБуғдой ўрим — бир бора,\nПахта кетма-кет бола —\n— Қизиқ фожиа айт-чи!\n— Жондан тўйган бир қайчи\nЎзин қиёлмай хуноб...\nЮрибди кўк чопонда\nСен ўлдирган бир йигит.\nУқдирдим гўл сичқонга:\n— Тушдим дема қопқонга,\nЯнги номи — божхона.\nДоим дорда ўйнайдур...\nУни кимлар қийнайдур\nСиғдирмасдан кенг Ерга?!\nШеър — мияга ош бўлар,\nТўдасига бош бўлар\nКитоб еган каламуш.\nШароб ичсанг яна шерикман,\nЭ ҳайрият, демак тирикман.\nГоҳ чекаман жиддий азият,\nХом шеъримга ўқиб таъзия.\nОтингни сот, молингни сот сен\nВа сотиб ол андак уёт сен.\nТамаки гоҳ дардим оладур,\nҲаётимни сақлаб қоладур.\nНорполвонга қарашли ҳў гўр...\nМен бугунча Норполвондан зўр!\nГарчи сенга йўлчиюкдурман,\nУнутма, ёр, мен буюкдурман!\nЛабингдаги бу хол кишмишдан,\nҚорайган у турли миш-мишдан.\nКўзинг чироқ, бирам хумордир,\nКенг шлёпанг чироқтумордир.\nТошқин бўлсанг, ўзим қирғоқман,\nМошин бўлсанг, автотурғоқман .\nЎлсак бизда ўлар манманлик,\nДушманларда эса — душманлик.\nҲар балодан асрайман сени,\nЙўқ қилмасанг бас, дўстим, мени.\nЧалиб ортда қолавердилар.\nУ шоирдир, йўкдир амали,\nАмал асли — шоир ажали.\nШу кунгача сақладимки жон,\nДемак дунё эмасдир ёмон.\nУ — нодиру сарсонроқ эди,\nБу — шодону арзонроқ эди.\nШеър — Алпомиш, ғазал — Барчиной,\nБирон-бирин ёмонлама, ҳой!\nКеча ўлдинг демагил менга,\nТуғилгайман асли индинга.\nТовуғингни едим, ҳей хўроз!\nИлжаймай ўл, севдирдинг мени.\nБир қоп савоб олдим бозордан.\nГўрдан чикди сигарет сўраб.\nХотинига сотди эрлигин.\nИт — саёқ, лек қимор ўйнамас.\nРўмолча бор, Дездемона йўқ.\nТушликда уч ликоб бахт едим!\nУйланганмиш коптокка тарвуз.\nЗиндонда бит? Гуноҳи нима?\nОл-е, ана маданиятинг!\nГўшт еса-ку қўйдан қўрқардик.\nКалда тароқ, кўрда чироқ бор.\nСол пашшани! Гап пойлаяпти!\nКим танир? Бу кимнинг ҳайкали?\nҲинд киноси хотиндир унга.\nГўнг еб кўрди ҳаваскор юлғич.\nСаройгами? Қалин шим кийвол.\nҚийнайсан-да инсофли бўлсам.\nНавбатга тур... калтак ейишга.\nИт эгасин қопмас, пул қопар.\nКўнглингга кўп бурнингни тиқма.\nМузей — Гулмат нос тупурган жой.\nҲў, гадой! Ма... данак чақиб бер!\nЙиқилдингми? Нега чиқувдинг?\nҚоч! Қуёшни тўсма, шамчироқ!\nШеър ёзмадим... Ана маҳорат!\nДўст бўлармиш... тилимни тийсам.\nЕб бўлдингми? Энди хизмат бор...\nЭнг қизиқчи — тобут ўғриси.\nОшқозонга ўхшар нигоҳи.\nШу шўрвага чўкким келяпти...\nДўстлашолмас Най ва Ноғора.\nБекор кетдинг. Соғинмадим ҳеч.\nТанийман, ғирт эрхўр хотин бу!\nЎзи сассиқ, овози ширин.\nШимим мендан кўра пулдорроқ.\nСотиб олдим уч кило китоб!\nБир ўпич деб овқатсиз қолдим.\nМени тинч қўй... Бўпти, даҳосан...\nОй бунча тез бўғоз бўгггурар?\nЎлиб қолди қарсак чалётиб...\nКалтак еб-еб, қизиқчи бўлдим.\nЎз шоирин танимади шеър.\nКема чўкди... Сузмокда калиш...\nМен ўқиб шеър, сен текин май ичиб турдинг,\nҚочиб оғзинг иштонбоғи, қичиб турдинг.\nГаҳи «Қойил!», гаҳи «Ҳа, дўст!», «Офарин!» деб,\nҲар гужум байт шаъниға қин бичиб турдинг.\nШеър — ўртада, лек қачон май илиндинг сен?\nКулиб сохта, ёлғондакам куюндинг сен.\nХотиндан дод десам бирга уриб фарёд,\nАслида хўп ич-ичингдан суюндинг сен.\nБевафо дўст, ўжар ёрдан жоним куйди,\nЭлу юрт деб томирларда қоним куйди.\nШуки қўшғон улушинг бу ёнишларға,\n«Хон»ингдан чўғ тушиб дастурхоним куйди.\nМайфурушни куйласам, сўз далда қилдинг,\nСутчи қиздан сўйласам, сал зарда қилдинг.\nОхири гал келанда «Ўртабармоқ»қа,\nХуррагингни илҳомимга парда қилдинг.\nПайти етди, балки ошна хушлашармиз,\nҲали шеър, май устида кўп қўшлашармиз.\nКитобда шеър, кўзада май тугаб битди,\nЎтирсак гап айниб энди муштлашармиз.\n"http://www.kutubxona.com/wiki/index.php?title=Anvar_Obidjon._Bezgakshamol-2_(hajviy_hangomalar)_/_Kiril&oldid=16295" dan olindi\nTurkumlarAsarlarOʻzbek mustaqillik adabiyotiHajvAnvar ObidjonShe’riyatKitoblar\tAdabiy Shakllar


12/04/2019\tLeave a comment 41 Views\nТарихчи олимларнинг китобларида Идрис (алайҳиссалом)нинг насаблари қуйидагича келтирилган: Идрис ибн Йорид ибн Маҳлойил ибн Қайнон ибн Ануш ибн Шис ибн Одам (алайҳиссалом). Айтиладики: Унинг исми «Таврот» ва «Инжил»да «Хунух» тарзида келган. Арабчасига «Ахнух» шаклида бўлади. Қуръони каримда Идрис (алайҳиссалом) тўғрисида қисқа тарзда маълумот бериб ўтилади. Аллоҳ таоло айтади: «Яна ушбу китобда Идрис (қиссаси)ни зикр қилинг! Дарҳақиқат, у жуда ростгўй Пайғамбар ...\n12/04/2019\tLeave a comment 61 Views\n2019 йилнинг 11 апрель куни “Темурийлар тарихи давлат музейи”га ташриф буюрилди Жорий йилнинг 11 апрель куни билим юрти талаба қизлари билан маънавий-маърифий ишлар бўйича мудира ўринбосари З.Комилжонова иштирокида “Амир Темур таваллдунинг 683 йиллиги” муносабати билан “Темурийлар тарихи давлат музейи”га ташриф буюрилди ва у ерда мутахассис билан давра суҳбати ўтказилди. Музейни томоша қилиш давомида талаба қизлар Амир темур ҳаёти ва ўша ...\n01/03/2019\tLeave a comment 81 Views\nШом шаҳрида, муборак Фаластин ерида Бани Исроил ниҳоятда изтироб ва фасодга тўла ҳаёт кечирарди. Бани Исроилда ҳам солиҳ инсонлар бор эди. Улар ҳақ диннинг амрларини тарғиб этишарди, Масжидул Ақсода ибодат қилишарди, Таврот ўқишарди. Қавмнинг солиҳ Имрон ибн Мотон ибнул Маозир деган имомлари бор эди. Уларнинг насаблари Сулаймон ибн Довуд алайҳиссаломга бориб тақалади. Имрон Бани Исроилнинг солиҳа аёли Ханна бинти Фоқузга ...\n26/02/2019\tLeave a comment 46 Views\n09/02/2019\tLeave a comment 208 Views\nОдам болалари қиссаси Қуръони каримнинг Моида сурасида келган. Унда Аллоҳ таоло айтади: «(Эй Муҳаммад (соллаллоҳу алайҳи ва саллам), уларга Одамнинг икки ўғли ҳақидаги хабарни ҳақрост тиловат қилинг, ўшанда у иккови қурбонлик қилганларида бировларидан қабул қилинган, иккинчиларидан қабул қилинмаган эди. Шунда у: «Қасамки, сени ўлдирурман» деганида биродари айтди: «Аллоҳ фақат тақводорлардангина қабул қилур». Қасамки, агар сен мени ўлдириш учун қўл чўзсанг, ...\n04/02/2019\tLeave a comment 130 Views\nҚуръони каримнинг энг асосий хусусиятларидан бири шуки, у инсонларга дини, дунёси ва охирати учун фойдали бўлган ишлардан хабар беради. Ва уларни ўзларига дахлдор бўлмаган ва уни билишнинг орқасида бирон манфаат йўқ бўлган ғайбий ишлар тўғрисида баҳслашишдан қайтаради. Одам (алайҳиссалом)нинг яратилиши тўғрисидаги илм фақатгина Аллоҳга хосдир, биз уни Қуръони каримдек энг ишончли манбадан олишимиз мумкин. Аллоҳ таоло бундай дейди: «Биз инсонни ...\n22/01/2019\tLeave a comment 252 Views\nГўзал Ҳожар муборак Миср ерида бундан 4000 йил аввал дунёга келгандилар. Фақир бир оилада ўсдилар. Гўзалликлари, зукко ва одобли эканликлари атрофга ёйилди. Подшоҳ Ҳожарни қасрига келтирди ва ўзига хизматчи қилиб олди. Ҳожар подшоҳ қасрида аёллар билан бирга яшадилар. Ихлос билан хизмат қилдилар. Лекин подшоҳ ўта золим эди. Кўп аёллар билан фаҳш ишларига берилар, хотинларни яхши кўрарди. Бир куни аёллардан у ...\n28/11/2018\tLeave a comment 200 Views\nБас, Биз уни Сулаймонга фаҳмлатдик. Уларнинг ҳар бирига ҳукмни ва илмни берган эдик. Довуд билан бирга тасбиҳ айтсин деб тоғларни ва қушларни бўйинсундириб қўйдик. Шуларни қилгувчи бўлган Бизмиз. Ушбу оятларда зикр қилинган Довуд ҳамда Сулаймон алайҳиссаломнинг экинзор ҳақидаги ҳукмлари, тафсирчи уламоларимиз ривоят қилишларича, қуйидагича бўлган: Ўз даврининг Пайғамбари ва подшоҳи бўлмиш Довуд алайҳиссаломнинг ҳузурларига икки киши ораларида ҳукм чиқаришни сўраб ...\n20/11/2018\tLeave a comment 267 Views\nСора онамиз подшоҳнинг қасридан Ҳожар билан қайтдилар. Уйга етиб келганларида эрлари нима ҳодиса бўлганини сўрадилар. Сора: «Аллоҳ таоло фожирнинг қўлини тузатди ва менга бир жория берди», дедилар. Яна ёмғир ёғиб, ҳаммаёқда мўл-кўлчилик бўлди. Иброҳим алайҳиссалом оилалари билан Фаластинга қайтдилар. Йўлда Иброҳим алайҳиссаломга Аплоҳ таоло ваҳий юбориб, Урдун диёридаги Садум аҳлига расул бўлишни амр қилди. Уларни ёлғиз Аллоҳ таолога ибодат қилишга, ...


Май ойида Ўзбекистонда қандай маҳсулотлар қимматлашди? - Халқ сўзи\n11:25 01 Июнь 2018 Иқтисодиёт\nҚад йилинишича, жорий йилнинг май ойи давомида хизматлар тарифи нархларининг ўсиш тенденцияси апрел ойидаги каби товарлар нархларининг ўсиши суръатидан юқорилигини сақлаб қолди.\nОзиқ-овқат маҳсулотлари ой давомида ўртача 0,2 %га қимматлашиб, бу эса истеъмол нархлари индексининг (кейинги ўринларда ИНИ) нинг умумий ўсишига 0,1 ф.д.да таъсир кўрсатди.\nФото: Нархлар статистикаси бошқармаси\nАсосий турдаги озиқ-овқат маҳсулотлари ичида нархларнинг ўсиши ҳамда пасайиши бўйича етакчилик мос равишда мевалар (ўсиш суръати 4,8 %) ҳамда сабзавотлар (пасайиши 13,6 %) гуруҳига тегишлидир. Бу ойда озиқ-овқат маҳсулотлари ичида энг юқори кўтарилиш сабзида кузатилди. Ой давомида сабзи нарихи 9,9 фоизга қимматлади. Шунингдек олма 6,3, цитрус мевалар 5,3, қуруқ мевалар 2,1 фоизга қимматлашган. Бундан ташқари бошқа турдаги озиқ-овқат маҳсулотлари ичида гуруч нархи 4,2 фоизга қимматлаган бўлса, гўшт маҳсулотларидан балиқ 3,9, мол гўшти 3,4, гўшт қиймаси 2,7, қўй гўшти 2,5, колбаса маҳсулотлари 1,3 фоизга нархи ошган. Шунингдек музқаймоқ (1,2 фоиз) ва сузма (0,4 фоиз) каби сут маҳсулотлари ҳам қимматлаган.\nМай ойида энг нархи тушган маҳсулот сифатида бодрингни кўрсатиш мумкин (27,1 фоиз). Шунингдек помидор 21,7, пиёз 9,7, картошка 5,7, саримсоқ пиёз 4,5, банан 1,7 фоизга арзонлашган. Бошқа турдаги озиқ-овқат маҳсулотлари ичида гречка 2,9, ун 0,6, мош 0,4 фоизга, гўшт маҳсулотларидан товуқ болдири ва сон қисми 2,1, парранда гўшти 1,9 фоизга нархи пасайганини кўришимиз мумкин.-\nАйрим турдаги озиқ-овқат маҳсулотларидан алкоголсиз ичимликлар (0,9 %) ва тухум (0,4 %) нархлари бирмунча сезиларли даражада қимматлашди. Бошқа турдаги озиқ-овқат маҳсулотларининг ўртача нархларида жиддий ўзгаришлар деярли кузатилмади.\nЖорий йилнинг май ойида ноозиқ-овқат маҳсулотлар нархларининг ўсиш даражаси бирмунча барқарор суръатларда сақланиб қолди. Ой давомида нархлар ўртача 0,6 %га қимматлашиб, бу эса ИНИнинг умумий ўсишига 0,2 ф.д.да таъсир кўрсатди. Бу ойда энг катта ўсиш тамаки маҳсулотларида кузатилган — 5,9 фоиз. Бунга «УзБАТ А.О.» ҚК АЖ ишлаб чиқараётган маҳсулотлари нархининг ошириши натижасида истеъмол бозорларида сотилаётган тамаки маҳсулотларининг умумий нархлари қимматлашишига сабаб бўлгани айтилади.\n2018 йилнинг май ойида ҳам қурилиш материаллари нархлари ўсишдан тўхтамади. Жумладан энг катта ўсиш ғишт (4,2 фоиз), цемент (2,1 фоиз) ва ёғоч маҳсулотларида (1,2 фоиз) кузатилган.


Ўзбекистонда сув қувурларининг 35 фоизи эскиргани...\n08.01.2021 17:04 0 1193\nИчимлик суви қувурларнинг 35 фоизи эскирган, бу сув йўқотилишига сабаб бўлмоқда. Бу ҳақда АОКАдаги брифингда «Ўзсувтаъминот» АЖ бошқаруви раиси Соҳиб Саифназаров маълум қилди.\n«Лойиҳа олди ўрганишлар ва гидрогеология изланишларини сифат жиҳатидан янги босқичга кўтаришимиз керак. Янги лойиҳалар энди нафақат вилоят кесимида, балки туман ва маҳаллалар кесимида танланади. Бу лойиҳалар аҳоли, депутатлар билан кўриб чиқилади.\nҲозирда жуда кўп уй-жой мавзелари қурилмоқда. Лекин уларнинг қанчалик сув билан таъминлангани — жиддий масала. Бу борада Қурилиш вазирлиги билан биргаликда ишлаймиз, натижада самарасиз инвестицияларга йўл қўймаймиз.\nСоҳада тендерларни ўтказиш, пудрат ташкилотларини танлаш жараёнлари шу йилдан бошлаб фақат онлайн ўтказилади, инсон омили тўлиқ чиқарилади.\nЭнг катта муаммолардан бири — сувнинг йўқотилиши. Қувурларнинг 35 фоизи эскирган, уларни алмаштириш керак. Бу борада белгиланган вазифалар албатта бажарилади. Сув иншоотларида ҳам янги, энерегиятежамкор ускуналар ўрнатилади», — деди «Ўзсувтаъминот» раиси.\nЭслатиб ўтамиз, аввалроқ Тошкент шаҳрида ичимлик суви учун тарифлар ошаётгани хабар берилганди.\nХориж 01/03, 12:03\nЖамият 26/02, 10:10\nЎзбекистонда ичимлик суви ултрабинафша нурлар билан зарарсизлантирилиши мумкин\nЖамият 10/02, 20:40\nЖорий йил сув тақчиллиги бўлиши кутилмоқда


“Ўзбекнефтгаз”: “Андижон нефть базаси”нинг куз-қиш мавсумида барқарор ишлашини таъминлаш мақсадида тайёргарлик ишлари олиб борилмоқда (Фото) — Teletype\n“Ўзбекнефтгаз”: “Андижон нефть базаси”нинг куз-қиш мавсумида барқарор ишлашини таъминлаш мақсадида тайёргарлик ишлари олиб борилмоқда (Фото)\n“Ўзбекнефтгаз” АЖ Бошқаруви раиси топшириғига биноан “Андижон нефть базаси” МЧЖ ҳамда жамият тасарруфидаги филиаллар, ФЁТШ (Фермерларга ёқилғи ташиш шохобча) ва АЁҚШ (Автомобилларга ёқилғи қуйиш шохобча)ларда 2020–2021 йил куз-қиш мавсумида барқарор ишлашини таъминлаш мақсадида тайёргарлик ишлари олиб борилмоқда.\nЎтган йиллар куз-қиш мавсумида базада йўл қўйилган камчиликларни танқидий таҳлил қилган ҳолда жорий мавсумга тайёргарликни сифатли ташкил этиш бўйича чора-тадбирлар режалари ва йўл хариталари ишлаб чиқилди.\nМаълумот учун, “Андижон нефть базаси” МЧЖ нинг Асака, Шахрихон, Пойтуғ ва Гурунч-Мозор филиаллари мавжуд бўлиб, уларда жами 75 та ФЁТШ ҳамда 4 та АЁҚШ истеъмолчиларга хизмат кўрсатиб келмоқда. Жамият балансида жами 144 та автоёнилғикашлари бор.\nУлардаги маҳсулот ташувчи автомашиналарнинг ҳолати, нефть маҳсулотлари етказиб берувчи насослар, трубаларнинг ишга яроқлилиги, маҳсулот сақлаш учун мўлжалланган резервуарларнинг чидамлилиги ҳолати алоҳида ўрганилди.\nТехнологик қурилмалар, жиҳозлар ва ускуналарнинг узлуксиз ва барқарор ишлашини таъминлаш мақсадида профилактик таъмирлаш ишлари амалга оширилди.\nАвтоёнилғи ташувчи машиналарнинг техник ҳолати, улар учун зарур бўлган автошина, аккумулятор каби бирламчи эҳтиёт қисмлари яроқлилигини мутахассислар билан биргаликда яна бир бор кўздан кечирилди.\nМавсум учун зарур бўладиган моддий ва техник ресурсларни жамғариш ва улардан оқилона фойдаланиш тадбирлари белгилаб олинди.\nЖамият сиғимлар боғидаги умумий хажми 3000 куб метр бўлган 5 та сиғим тўлиқ таъмирдан чиқарилди. Айни пайтда битта сиғимни таъмирлаш ишлари олиб борилмоқда.\nЭслатиб ўтамиз, Бошқаруви раиси топшириғига асосан, тизимдаги барча нефть базаларининг фаолиятини ўрганиш мақсадида “Ишчи гуруҳ” тузилган бўлиб, улар томонидан доимий назорат ишлари амалга оширилиб борилади.\nSeptember 24, 2020, 09:53


ЎФФнинг янги раҳбарияти барчасини тўғри йўлга солади – Ўзбекистон\nГлавная / Спорт / ЎФФнинг янги раҳбарияти барчасини тўғри йўлга солади\nЎФФнинг янги раҳбарияти барчасини тўғри йўлга солади\n12.10.2017\tСпорт Comments Off on ЎФФнинг янги раҳбарияти барчасини тўғри йўлга солади 7 Показы\nСпорт, айниқса, футболда башоратлар ҳар доим ҳам тўғри чиқавермайди. Бир эсланг, ЖЧ-2018 саралашининг сўнгги раундига қуръа ташланган пайт мухлислар, журналистлар ва ҳаттоки, мутахассисларимиз қандай тахминларни илгари суришганди-я.\nТушунарлики, ҳамма рақиблар номидан келиб чиқиб гапирган. Бироқ футболнинг олтин қоидаси шуки, рақиб ким бўлишидан қатъий назар, унга ҳурмат назари билан қараш ва ҳамма ишларни профессионал даражада бажариш шарт.\nХуллас, подадан олдин чанг чиқариш яхши оқибатларга олиб келмаслигини яна бир бора амалда кўрдик. Қайта-қайта такрорланган хатоларни йўқотмас эканмиз, ижобий натижага кўз тикиш ноўрин.\nУмид шуки, ЎФФнинг янги раҳбарияти барчасини тўғри йўлга солади.\nСанаб кўрсак «жўжа»миз\nЧипта учун етмади.\nБарбод бўлди режамиз\nБефойда энди дод-вой.\nШошилиб ургандик бонг\nОтиб-отмай ҳали тонг.\nЯкунда йўқ сифат-сон\nБошқага умид боғлаб\nЮрдик ўзимизни алдаб.\nҚидирса кўп бор сабаб\nЭҳ, Самвел Бабаян\nПред. JFL in Tashkent’да ҳамма инглиз тилини билиши шарт. Мураббийлар ҳам\nСледующая Фрэнк Лэмпард: Террига дарвозада туриш янгилик бўлмаган\nГермания Бундеслигасининг 17-туридан ўрин олган Боруссия Дортмунд ҳамда Хоффенхайм жамоалари ўртасидаги учрашув мезбонларнинг иродали тарздаги ғалабаси билан якун топди\nЛи Донг Гук: Ўзбекистон билан ўйинда ҳатто дурангни ҳам ўйлаётганим йўқ\nСарвар Шоаҳмедов: Футзални танлаганимдан афсусланмайман\nБельгияда дарвозабон болбойнинг юзига қарата тўпни улоқтирди (видео)\nЛукаку Иброҳимович билан рақобатдан қўрқмайди


Рамазон рўзаси сабабли Исломни қабул қилган ҳинд йигити\n14:18 / 17.05.2018 3788 pdf Ўқиш режими + -\nРамазон ойидаги рўза сабабли ҳиндистонлик Рахул исмли йигит Исломни қабул қилди. Рахулнинг қиссаси қандай? Қандай қилиб у Исломга кирди? Рамазон ойи ва ундан кейин келадиган Ийд Ал-Фитр байрами хатто мусулмон бўлмаган инсонларга ҳам ажойиб ва манфаатли таъсир ўтказади. Мусулмонларнинг Рамазон ойи ва Ҳайит байрамидаги кўтаринки кайфияти бу инсонларнинг эътиборини ўзига тортиб ўйлантириб қўймоқда. Улар ўзларига мусулмонлар бу ойда бажарадиган амаллари юзасидан савол беришмоқда: кундузи рўза тутишади, хуфтондан сўнг таровеҳ намозини адо этишади, кейин тонггача тахажжуд намозини ўқишади.\nБу ойда мусулмонлар камбағал ва муҳтожларга янада эътиборли бўлиб уларга кўпроқ ёрдам беришади. Рамазон ойи тугагач эса Ҳайит байрами муносабати билан хурсандчилик қилишади, бир-бирларини табриклаб зиёрат қилишади.\nБуни кузатиб турган мусулмон бўлмаган инсонлар эса ўзларининг саволларига тўлақонли жавоб олиша олмайдилар. Уларнинг аксарияти, масалан, нега мусулмонлар айнан шу ойда ва белгиланган вақтларда рўза тутишларини тушунолмайдилар.\nБу саволлар устидаги ўйлар баъзи мусулмонлар бўлмаганларни ҳам мусулмонлар билан бирга рўза тутишга ундайди, лекин оқибатда уларнинг ҳаммалари ҳам мусулмон бўлмайдилар.\nУлар бу билан мусулмонлар узоқ вақт давомида овқат, ичимлик ва нафсларидан тийилиш орқали оладиган ғаройиб кучнинг сирини ҳис этмоқчи бўладилар.\nРамазон ойидаги мусулмонларнинг рўзаси катта таъсир ўтказган инсон бу ҳиндистонлик Рахул исмли йигитдир. Айнан Рамазон рўзаси унинг Исломга киришига сабаб бўлди.\nРахул ўзининг Исломга кириш тарихини қуйидагича баён қилади:\n"Мен кўпчилик ҳиндулар каби индуизм динига мансуб оилада катта бўлдим. Аҳолининг катта қисми бир динга эътиқод қилишларига қарамай турли маъбудларга сиғинишади. Баъзилар бутларга, баъзилар сигир ва бошқа ҳайвонларга, бошқалар эса қуёшга сиғинишади...\nБу дин мени кўпхудолик, эътиқодсизлик ва адашишлар уммонига ғарқ этди. Аммо Аллоҳ таоло менга араб мусулмон юртида ишлашимга имкон яратиб берди.\nБу юртда мен умримда биринчи марта Исломни нима эканлигини англадим. Уч йил Уммон султонлигида ишладим. Бу ерда ўтказган вақт менинг онгимни тубдан ўзгаришига ва ҳақиқат нурини кўришимга сабаб бўлди.\nМендаги бу ўзгаришларга мусулмон биродарларим билан бирга ишлашни бошлаганим сабаб бўлди. Улар Рамазон рўзасини тутишни бошлаганлари мени эътиборимни қаратди ва мен уларга саволлар бера бошладим: "Нима учун рўза тутасизлар? Ва у нимани англатади?". Менинг биродарларим бу саволларга жиддий ёндашишди ва уларга батафсил жавоб бердилар. Уларнинг айтишича улар мусулмон бўлиб Рамазон ойи рўзасини тутишади ва бу билан Аллоҳга яқин қилувчи ибодатни адо этишади.\nСўнгра улар муқаддас Қуръонни ушбу ойда нозил бўлганини ҳамда уни бу ойда кўпроқ тиловат қилиш кераклигини айтишди. Яна бу ойда кўпроқ савоб ишлар қилиш орқали катта ажрларга эришиб гуноҳлардан фориғ бўлиш мумкин.\nРахулни биродарларининг сўзлари ажаблантирди. Улар Рахул хаётида илк бор эшитаётган қизиқ ҳақиқатларни баён қилишар эди. Унинг ҳамкасблари гапираётган дин Рахулни ўзига тортди ва у Ислом ҳақида янада кўпроқ билишни ҳоҳлади.\nАввалига Рахул рўзадор мусулмон нимани ҳис этишини билиш мақсадида биродарлари билан рўза тутишга аҳд қилди.\nКомилликка эришиш. Сўнгра Рахул умрининг Уммонда кечган уч йилида Рамазон ойи рўзасини тутганлиги ҳақида гапириб берди. Унга Рамазондан кейинги Ҳайит байрами нишонланиши ҳам ёқди.\nРахул Исломни ўрганишни давом эттирди ва саволларига жавобни қидира бошлади. Бу вақт мобайнида у мусулмонларнинг хаёт тарзлари ҳақида маълумот олди. Мусулмонларнинг арабни арабмасдан, бойни камбағалдан ажратмаган ҳолда ҳар куни муайян вақтларда масжидда қатор туриб беш маҳал намозни адо этишлари ҳайратга солди.\nБарча мусулмонлар Парвардигорга юзланиб ибодат қилишарди ва Ундан авф қилинишини ва жаннатга туширишини сўрардилар. Уни қалбларга сурур бахш ато этувчи азон товуши ҳам лол қолдирди.\nРахул хикоясини давом этди:\n"Бу диннинг қиёфаси мен учун комиллик касб этди, Исломнинг ҳақлига бўлган ишончим эса Қуръонни ўқиганимдан кейин кучайди. Қуръондан узоқ вақт давомида мени қизиқтириб келаётган барча саволларга жавоб олдим: "Мен ибодат қилишим лозим бўлган Зот ким? Унга қандай ибодат қилинади? У бизни нима учун яратган? Ва бизни ўлимдан кейин қандай ҳаёт кутмоқда?".\nБундан ташқари, Ютуб орқали ўз динидан воз кечиб Исломга кирган ҳиндистонлик дин тарғиботчиларининг маърузаларини тингладим. Ва бу менинг эътиқодим мустаҳкамланишига катта хизмат қилди".\nУндан сўнг Рахул Ҳиндистонга яқинларини зиёрат қилиш учун қайтганини айтди. Айнан Ватанида Рахулнинг қалби Ислом учун очилди. У аввалроқ Исломни қабул қилган хинду биродаридан шаҳодат калималарини ўргатишини сўради.\nБир оз вақтдан кейин Рахул учун Дубайда ишлаш имконияти пайдо бўлди. Шу тариқа, Аллоҳ таоло уни ўз динининг асосларини ўрганиш учун мусулмон мамлакатига қайтарди.\nБААда у бир дўсти билан Дубайдаги Ислом масалалари ва ҳайрия ишлари департаментига жўнаб кетди ва янги мусулмон гувоҳномаси ҳамда махсус адабиёт олди.\nСўнгра Рахул турли маърузаларга қатнашишни бошлади. У ерда таҳорат олишни ва намоз ўқишни ўрганди ҳамда Қуръоннинг баъзи кичик сураларини ёд олди. У эришилган нарсаларидан кифояланмай динини ўрганишни давом эттирди.\nРахул Исломга киргандан кейин тутаётган рўзасини Исломдан аввалги рўзадан фарқи ҳақида саволга жавобан шундай деди:\n"Албатта, улар орасида фарқ бор. Исломдан аввал тутган рўзам бу фақатгина овқат ва ичимликдан воз кечиш эди. Исломни қабул қилганимдан кейинги рўза эса ҳақиқий рўзадир. Бунда дуо, намоз, садақа, мискин ва бечораларга ёрдам, уйқудан воз кечиб масжидда тахажжуд намозини адо этиш, ҳаловат ва бошқа бирор бут ёки ҳайвонга қиёслаб бўлмайдиган Аллоҳ таоло олдидаги бандалик бордир".\nРўзага бўлган муҳаббати сабабидан Исломга киргандан сўнг у исмини Райёнга ўзгартирди. У бу ишни унинг исми Аллоҳ таоло рўзадорлар киришини ваъда қилган жаннатнинг Райён эшиклари ҳақида эслатиб туриши учун қилди.\nЖаннат зинапоялари – Рамазон ойи\n14:11 / 17.05.2018 2341\n17:12 / 17.05.2018 4058\n2401 21:01 / 10.06.2018\nБисмиллаҳир Роҳманир РоҳиймБу йилги Рамазон ойи Юртимиз мусулмонлари учун ўзгача бир тароватда ўтди. Ватанимиз тинч, осуда. Халқимиз ибодатларни бемалол адо этиб давоми...\n399 04:38 / 24 май\nРамазондан кейин қандай яшамоқчимиз?\nҲар бир рўзадор, рўзаси ва қиёмитаровиҳ намози солиҳ, мақбул бўлишини умид қилади. Саъйҳаракатини Аллоҳнинг наздида мақтовга сазовор бўлиши хоҳлайди. Ва манашу давоми...\n2263 12:37 / 14.06.2018\nРамазоннинг ғайритабиий нури\nПайғамбар соллаллоҳу алайҳи васаллам дедилар Аллоҳ таоло айтди Шаҳодат, намоз, ҳаж, закот, жиҳод ndash ўзингиз учун, рўза эса ndash Мен учундирrdquo.Муборак Рамазонда давоми...\n1921 15:47 / 08 май\n84 18:00 / 27 октябрь


ЭҲФга қандай тузатиш киритиш мумкин | BUXGALTER.UZ\nЭлектрон ҳисобварақ-фактуралар тизимида ЭҲФга тузатиш киритишни расмийлаштириш имконияти пайдо бўлди. Янги технологиянинг афзалликлари ҳақида buxgalter.uz илтимосига биноан ДСҚ ҳузуридаги «Янги технологиялар» ИАМ мутахассиси Нодир МУҲАММАДОВ гапириб берди:\n- СКнинг 257-моддасига мувофиқ солиқ тўловчи қуйидаги ҳолда солиқ базасига тузатиш киритиши мумкин:\nбитим шартлари ўзгарганда, шу жумладан - жўнатилган товарларнинг, кўрсатилган хизматларнинг нархи ва (ёки) сони (ҳажми) ўзгарганда;\nсотувчи томонидан чегирмалар берилганда. Бундай тузатиш киритиш, агар сийловлар бериш шартлари шартнома шартларида ёки солиқ тўловчининг нарх (тариф) сиёсатида назарда тутилган бўлса, илгари амалга оширилган товарларни (хизматларни) етказиб бериш бўйича солиқ базасини камайтиради.\nЭҲФ тизимида буни санаб ўтилган ҳолатлар рўй берган солиқ даврида қўшимча ҳисобварақ-фактура тақдим этиш йўли билан амалга ошириш мумкин.\nБироқ ҚҚС ҳисоб-китоби шаклини автоматик тарзда тўлдиришга ўтилгач, бухгалтерлар қўшимча ҳисобварақ-фактурани тақдим этиш имкониятидан, қачон хатони тузатиш ёки илгари ёзилган ҳужжатга ўзгартиришлар ва қўшимчалар киритиш зарур бўлса, шунда фойдалана бошлашди. Улар буни мажбуран бажаришди, сабаби ЭҲФ тизимида СКда назарда тутилган талабларни бажаришнинг техник имконияти мавжуд эмасди. Бундай вазиятларда СКнинг 257-моддасига асосан илгари ёзилган ҳисобварақ-фактура бекор қилиниши, унинг ўрнига эса тўғри маълумотлар билан янгиси расмийлаштирилиши керак.\nВазиятни тузатиш учун ЭҲФ тизимида қонун ҳужжатларида ўрнатилган тартибда тузатилган ҳисобварақ-фактурани шакллантириш имконини берадиган янги сервис ишга туширилди.\n“Тузатиш киритилган ЭҲФ” функцияси илгари хатолар билан тақдим этилган ҳисобварақни бекор қилиш ва ўрнига тузатиш киритилган ҳужжатни расмийлаштириш имконини беради. Бунинг учун сизнинг ЭҲА операторингиз интерфейсида:\nЭҲФ турини танлаш зарур – “тузатиш киритилган”;\n“Эски ҳисобварақ-фактура” графасига тузатиш киритилаётган ЭҲФнинг ID, рақами ва санасини киритинг;\nочилган ЭҲФ шаклини одатдаги тарзда тўлдиринг.\nИкки томонлама тасдиқлангандан кейин эски ЭҲФнинг мақоми ўзгаради, у бекор қилинган бўлади, ҚҚС ҳисоботининг ЭҲФ реестрида эса янги ҳужжатнинг маълумотлари акс эттирилади.\nМатериални эълон қилиш пайтида баъзи ЭҲФ операторларида ушбу опциядан фойдаланиш имконияти ҳозирча мавжуд эмас, техник ишлар олиб борилмоқда. Ўз операторингизда вазиятни аниқлаштириб олинг.


Ўзбекистон ташқи ишлар вазири Абдулазиз Комилов Боку шаҳрида Туркий тилли давлатлар ҳамкорлик кенгаши (Туркий кенгаш) Ташқи ишлар вазирлари кенгашининг (ТИВК) навбатдан ташқари мажлисида иштирок этди.\nВазирлик матбуот хизматининг хабар беришича, тадбирда Озарбайжон, Қирғизистон, Қозоғистон, Туркия, Ўзбекистон ҳамда Туркманистон ва Венгрия ташқи сиёсат идоралари раҳбарлари қатнашган.\nМажлисда туркий тилли давлатлар ҳамкорлигининг савдо ва инвестиция, транспорт ва транзит, энергетика ва янги технологиялар, кичик ва ўрта бизнесни қўллаб-қувватлаш, туризм, маданият ва таълим каби асосий устувор йўналишлари белгилаб олинган.\n2019 йилги саммитда Ўзбекистон Республикасининг Туркий кенгашга тўла ҳуқуқли аъзо сифатида қўшилиши тўғрисида қўшма баёнот қабул қилинган эди.\nСаммитда сўзлаган нутқида Мирзиёев Ўзбекистоннинг ташкилотга аъзо бўлиши табиий ва тарихий жараёнлар ифодаси эканини урғулаган эди.


Одам папилломаси вирусига қарши вакцина жорий қилинмоқда — Фарғона шифокори\nОдам папилломаси вирусига қарши вакцина жорий қилинмоқда\n18.02.2019 18.02.2019 fsh.uz\nФото: Mail.ru Здоровье\nЖССТ маълумотларига кўра, ҳар йили дунё бўйлаб 370 мингдан ортиқ аёлда бачадон бўйни саратони биринчи бор қайд этилади, шулардан 190 мингтаси ушбу касаллик оқибатида вафот этади. Ўзбекистонда эса бачадон бўйни саратони энг кўп учрайдиган саратон касалликлари орасида иккинчи ўринда туради. Касалликлар орасида хавфлилик кўрсаткичи бўйича эса бачадон бўйни саратони барча ёшдаги аёллар ўртасида кўкрак бези ва ошқозон саратони хасталикларидан кейин учинчи ўринда ва туғиш ёшидаги аёллар орасида бачадон бўйни саратонидан ўлим кўрсаткичи иккинчи ўринда туради.\nТаъкидланишича, папиллома вируси касалликларининг салмоғи юқори бўлиб, уни олдини олиш учун самарадорлиги юқори ва хавфсиз бўлган одам папилломаси вируси вакцинаси билан эмлаш орқали бачадон бўйни саратони билан касалланишнинг камайишига эришиш мумкин.\n«Дунёда ОПВга қарши вакцина билан қизлар 2006 йилдан бошлаб эмланади, — деди ЖССТнинг Ўзбекистондаги ваколатхонаси масъул ходими Камола Сафаева. — Юздан ортиқ мамлакатлар ундан фойдаланиш учун рухсат олган, улардан 74 таси вакцинани ўзларининг миллий эмлаш календарига киритган. Кўп йиллик ўрганишлар вакцинанинг самараси 10 йилдан ортиқ эканини кўрсатмоқда. Шу ўринда, кўпчиликни вакцина қизларнинг репродуктив фаолиятига салбий таъсир кўрсатмайдими, деган савол қизиқтириши табиий. Дунёда ўтказилган тажрибалардан маълум бўлишича, ушбу вакцина қизларни нафақат бачадон бўйни саратонидан ҳимоялайди, балки уларнинг соғлиғини ҳам янада мустаҳкамлайди».\nВакциналар жорий йилнинг биринчи ярмида юртимизга олиб келина бошлайди ва октябрь ойидан бошлаб 400 минг нафарга яқин 9 ёшли қизлар мактабларда ва тиббиётнинг бирламчи бўғинларида эмланади.\n← Никоҳ рак хасталигига қарши энг самарали восита эканлиги маълум бўлди\nФарғонада “Бир умрга ёрқин табассум” дастури иш бошлади →\n01.04.2018 fsh.uz 846\n24.06.2018 fsh.uz 926\n10.05.2018 fsh.uz 826


Galaxy S6 ва Galaxy S6 Edge флагманлари бирданига $100 га арзонлашди\n12:10 / 06.08.2015\nSamsung Galaxy S6 ва Galaxy S6 Edge флагманларини бугунги кунга келиб, тарихдаги энг тез арзонлашиб кетган смартфонлар деб бемалол айтишимиз мумкин. 13 август куни бўлиб ўтадиган Unpacked тақдимотида расман намойиш этилиши кутилаётган Galaxy Note 5 фаблети сотуви олдидан, Samsung компанияси Galaxy S6 ва Galaxy S6 Edge смартфонлари нархини қарийб 100$ га арзонлаштирди.\nMail.ru берган хабарга кўра Eвропа бозорларида, ушбу икки флагман бир неча кундан буён арзонлаштирилган нархда сотилмоқда. АҚШ’нинг Т-mobile мобил оператори ҳам ҳар иккала смартфон нархини $100 га арзонлаштирди. Мисол учун, бундан бироз вақт олдин Galaxy S6’нинг 32 ГБ доимий хотирага эга варианти $669, 99 сотилган бўлса, бугунга келиб бу қурилмани Т-mobile мижозлари $569, 99 га харид қилишлари мумкин.\nSamsung томонидан нархнинг ушбу кескин арзонлашуви Ўзбекистонда сотилаётган Galaxy S6 ва Galaxy S6 Edge смартфонларининг нархига таъсир қиладими ёқми бу ҳозирча номаълум.\nЭслатиб ўтамиз, ҳозирги вақтда Тошкентнинг “Флешка” савдо бозоридан Galaxy S6 смартфонини 2,2 миллион сўмга, Galaxy S6 Edge’ни эса 2,9 миллион сўмга харид қилишингиз мумкин.


Ногиронлиги бўлган шахсдан алимент ундириши мумкинми? – MEHRTILSIMI.uz\nСаламат Авезов 04.05.2020\tFikr bildirganlar yo’q 69 кўрилди\nМен II гуруҳ ногирониман меҳнатга лаёқатсизман, ўғлимга алимент тўлашим керак. 336 минг ногиронлик нафақаси оламан. Ўғлимга қанча миқдорда алимент тўлашим керак. Ҳали ажрашмаганман, эрим ота-онаси билан туради ёлғиз меросхўр эрим ҳам қизимга алимент тўлаши керак. Ишламайди эрим қанча тўлайди?\nДемак, турмуш ўртоғингиз билан биргаликдаги никоҳдан туғилган қизингиз сиз билан ва ўғлингиз турмуш ўртоғингиз билан бирга яшашади. Алимент ундириш бўйича сиз ҳам, турмуш ўртоғингиз ҳам судга ариза берган экансизлар.\nМаълум бўлишича, Алимент ундириш тўғрисидаги суд буйруғи тарафлар иштирокисиз кўрилган ва Оила Кодексининг 99-моддасига кўра, иш ҳақи ва (ёки) бошқа даромадининг бир бола учун – тўртдан бир қисми миқдорида ундириш тўғрисидаги иш аллақачон ижрога қаратилган.\nОила Кодекси 140-моддасига биноан, агар алимент тўлаши шарт бўлган шахс шу даврда ишламаган бўлса ёки унинг иш ҳақи ва (ёки) даромадини тасдиқловчи ҳужжатлар тақдим қилинмаган бўлса, алимент қарзи ундирилаётган вақтда алимент Ўзбекистон Республикасидаги ўртача ойлик иш ҳақи миқдори бўйича ҳисоблаб чиқилади. Демак, сизга ишламаган давр учун ўртача ойлик иш ҳақидан келиб чиқиб, алимент ҳисобланган.\nМеҳнат Кодексимизнинг 105-моддасида қуйидагилар келтирилган. “Алимент тўлаётган ота-онанинг бошқа вояга етмаган болалари бўлиб, ундан қонунда белгиланган миқдорда алимент ундирилганда ўша болалар алимент олаётган болаларга нисбатан моддий жиҳатдан камроқ таъминланиб қоладиган бўлса, шунингдек алимент тўлаётган ота (она) ногирон бўлиб, моддий жиҳатдан қийналиб келаётган бўлса ёки алимент олаётган шахс мустақил даромадга эга бўлган тақдирда, алимент миқдори суд томонидан камайтирилиши мумкин”.\nЮқоридагиларга кўра, алимент миқдорини камайтириш тўғрисида судга даъво ариза киритишни маслаҳат берамиз.\nМанба: Advokat maslahat\nAvvalgi Avvalgi sahifa: Пенсионерлар учун талабнома умуман тақдим этилмайдими?\nKeyingi Keyingi sahifa: Контрак масаласи бўйича тўлиқ маълумот берсангиз


Аллоҳ сизларга осонликни хоҳлайди\n12:30 / 02.09.2019 1422 pdf Ўқиш режими + -\nИслом осонлик динидир. У ҳамма нарсада, жумладан, ибодатда ҳам бандалар учун осонлик ва енгиллик бўлишини хоҳлайди. Шунинг учун ҳам Аллоҳ таоло Ислом шариатида инсон тоқатидан ташқари нарсани жорий қилмаган. Ибодатларни ҳам меъёрида фарз қилган. Узрли кишиларнинг узри эътиборга олинган. Борингки, ҳар бир нарсада енгиллик бўлиши чораси кўрилган. Енгиллик бўлсин, аммо ибодат бўлсин, давом этсин, тўхтаб қолмасин.\nАллоҳ таоло Қуръони Каримнинг «Бақара» сурасида мусулмонларга мурожаат қилиб:\n«Аллоҳ сизларга осонликни хоҳлайди, қийинликни хоҳламайди», деган.\nДоимо бандаларга енгилликни хоҳлаш ва уларни оғир ва машаққатли таклиф остида қолдирмаслик–Ислом дийнининг асосий ва улкан қоидасидир. Ислом шариати осонликка бино қилинган. Пайғамбаримиз алайҳиссалом саҳобалардан Муоз ибн Жабал ва Абу Мусо Ашъарий розияллоҳу анҳумони Яманга юбораётиб, «Башорат беринглар, нафратлантирманглар, енгиллаштиринглар, қийинлаштирманглар», деганлар.\nАллоҳ таоло «Бақара» сурасининг охирида айтади:\n«Аллоҳ ҳеч бир жонга имкониятидан ташқари нарса юкламас. Касб қилган нарсаси(нинг фойдаси) ҳам ўзига, қўлга киритган нарсаси(нинг зарари) ҳам ўзига. Роббимиз! агар унутсак ёки хато қилсак, (иқобга) тутмагин. Роббимиз! биздан олдингиларга юклаганинг каби оғирликни бизга юкламагин. Роббимиз! бизга тоқатимиз етмайдиган нарсани юкламагин. Бизни афв эт, мағфират қил ва бизга раҳм айла. Сен Хожамизсан. Бас, кофир қавмларга қарши бизга нусрат бер» (286-оят).\nҲамма нарсани билувчи Аллоҳ ҳар бир жонни ҳам нимага ярайдию нимага ярамайди – яхши билади. Бандаларига меҳрибонлигидан имкони ва ҳаққи бўлса ҳам, ҳеч бир жонни тоқатидан ташқари нарсага таклиф қилмайди.\nАллоҳнинг буйруқлари ва қайтариқлари банданинг имкони даражаси доирасида бўлади. Ана ўша таклифга амал қилишига қараб, бошқа ҳеч бир нарсага қарамасдан, банданинг жазоси ёки мукофоти белгиланади. Ҳар бир банданинг:\n«Касб қилган нарсаси(нинг фойдаси) ҳам ўзига, қўлга киритган нарсаси(нинг зарари) ҳам ўзига».\nОхиратда ошна-оғайничилик, воситачилик, насли-насабига қараш ёки бошқа имтиёзлар ўтмайди. Ҳар бир шахс ўзи учун ўзи жавоб беради. Шундай экан, ҳар бир банда иймон-ихлос билан Аллоҳнинг амрини бажариши ва доимо Унинг Ўзига ёлвориб дуо қилиши зарур.\n10:40 / 02.09.2019 1506\nКиши ғийбат қилса, рўзаси очиладими?\nСавол Ғийбат қилса, ёлғон гапирса рўза очилади деб ўйлаган киши ғийбат қилиб қўйиб, қасддан таом еса каффорат лозим бўладимиЖавоб Шундай деб ўйлаб, қасддан ебичиб давоми...\n1214 11:40 / 19.05.2019\nРамазон рўзасининг фарзлиги ҳақида (давоми)\nАллоҳ таоло.Эй иймон келтирганлар, сиздан аввалгиларга фарз қилинганидек, сизларга ҳам, рўза фарз қилинди, шоядки, тақво қилсангиз,, деган Бақара сураси, давоми...\n1980 19:40 / 03.05.2019\nТақдирнинг тақозоси билан йигит, узоқ Шарқнинг Сахалин ўлкаларида қамоқ жазосини ўтарди. Шароит оғир, обҳаво жуда ҳам совуқ. Лекин йигит тақводор, Аллоҳдан давоми...\n2955 20:01 / 04.01.2020\nҲусайн ибн Усмон ва бошқалардан ривоят қилинади .Азидуддавла қози Абу Бакр Боқилонийни Рум императорининг олдига борадиган одамлар ичига қўшиб юборди. Император давоми...\n334 08:00 / 12.09.2020


Саудия тараққиёт жамғармаси Кубада масжид қурмоқда | Azon.uz - Ахборот-таҳлилий портал\nСаудия тараққиёт жамғармаси Кубада масжид қурмоқда\n1089 14:00 28.12.2021\n40 миллион долларлик сув ва канализация тизимини тиклаш лойиҳаси тоза сув ва канализациядан фойдаланишни таъминлайди, 270 мингдан ортиқ кишининг турмуш даражасини яхшилайди.\nЛойиҳа, шунингдек, ичимлик суви тизимлари самарадорлигини ошириш, саломатлик ва атроф-муҳитни яхшилаш, шунингдек, ижтимоий-иқтисодий ривожланишни қўллаб-қувватлашга қаратилган.\nСаудия Арабистонининг Кубадаги элчиси Файсал Ал-Ҳарбий Саудия-Куба муносабатларини юқори баҳолаб, икки мамлакатнинг барқарор ривожланишини рағбатлантириш лозимлигини таъкидлаган.\nДелегация сафарини Гаванада икки томонлама маданий ва ижтимоий алоқаларни мустаҳкамлашни мақсад қилган подшоҳ Салмон масжидига саёҳат билан якунлади.\nСўнгги йилларда SDF Кубада соғлиқни сақлаш, сув ва инфратузилма соҳаларида жами 193,3 миллион долларлик етти лойиҳани молиялаштирди, бундан ташқари, подшоҳ Салмон масжиди қурилиши учун фонддан 9,3 миллион долларлик грант ажратган.\nЛотин Америкаси мусулмон давлатлар сармояси учун янги ҳудуд. Аҳолининг катталиги, қашшоқликнинг юқори даражаси ва Қўшма Штатлар томонидан изчил ёрдамнинг йўқлиги мусулмон сармояларини жуда жозибадор қилади.\nХитой ва Европа Африкага нисбатан бу минтақадаги иштирокини ҳали унчалик кучайтирмаган. Шу сабабдан Туркия ёки Саудия Арабистони каби давлатлар ўз лойиҳалари билан бу минтақага киришлари мумкин.\nШуни ҳам таъкидлаш жоизки, бир қатор Лотин Америкаси мамлакатларида (масалан, Куба, Венесуэла ёки Коста-Рика) исломнинг пайдо бўлиши айнан мусулмон давлатларнинг сармоялари туфайли мумкин бўлган.\nМахсус саудия Куба масжид\n149 21:50 22.05.2022\n395 21:10 22.05.2022\n50 20:35 22.05.2022\n369 20:05 22.05.2022\n261 19:05 22.05.2022\n979 18:48 22.05.2022